Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τον καθορισμό των υγειονομικών κανόνων για τα ζωικά υποπροϊόντα που δεν προορίζονται για κατανάλωση από τον άνθρωπο (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

A. Διαδικασία

Τον Οκτώβριο του 2000 η Επιτροπή υπέβαλε πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τον καθορισμό των υγειονομικών κανόνων για τα ζωικά υποπροϊόντα που δεν προορίζονται για κατανάλωση από τον άνθρωπο (COM(2000)574-C5-0539/2000-2000/0259(COD)) για να εκδοθεί σύμφωνα με τη διαδικασία της συναπόφασης όπως προβλέπει το άρθρο 251 της συνθήκης για την ίδρυση της Ευρωπαϊκής Κοινότητας.

Στις 12 Ιουνίου 2001 το Ευρωπαϊκό Κοινοβούλιο έλαβε θέση κατά την πρώτη ανάγνωση. Το Κοινοβούλιο ενέκρινε 92 τροπολογίες, από τις οποίες οι 86 έγιναν δεκτές από την Επιτροπή στο ακέραιο ή μερικώς ή υπό όρους ή κατόπιν αναδιατύπωσης.

Βάσει των εξελίξεων αυτών, η Επιτροπή συνέταξε την παρούσα τροποποιημένη πρόταση. Οι τροπολογίες επισημαίνονται με "έντονους" ή "υπογραμμισμένους" χαρακτήρες όταν πρόκειται για προσθήκες ή αλλαγές και με "διαγραμμένους" χαρακτήρες όταν απαλείφεται το κείμενο. Η αναδιατύπωση απορρέει στις περισσότερες περιπτώσεις από τις εξελίξεις στο Συμβούλιο ή για να εξασφαλιστεί η εσωτερική συνοχή της πρότασης. Μόνο οι εκτεταμένες γλωσσικές αλλαγές αναφέρονται κατωτέρω.

B. Επεξήγηση των τροπολογιών

(1) Απαγόρευση ανακύκλωσης εντός του ίδιου ζωικού είδους

Οι τροπολογίες 1, 9, 18, 60, 79, 80 και 94 και μέρος των τροπολογιών 45, 62 και 71 του Ευρωπαϊκού Κοινοβουλίου αποσκοπούν στην επέκταση της απαγόρευσης της ανακύκλωσης εντός του ίδιου ζωικού είδους σε ζωικά είδη άλλα από τα μηρυκαστικά, για τα οποία ο κανιβαλισμός απαγορεύεται από το 1994 και μετά, έτυχαν ευνοϊκής υποδοχής από την Επιτροπή και το Συμβούλιο και εισήχθησαν στην πρόταση αφού τροποποιήθηκαν τα σχετικά άρθρα και παραρτήματα. Η επιστημονική συντονιστική επιτροπή και άλλα εθνικά επιστημονικά όργανα, όπως η SEAC του Ηνωμένου Βασιλείου, συνέστησαν πρόσφατα την απαγόρευση αυτή ως μέτρο προφύλαξης. Όπως μάθαμε από την πορεία της εμφάνισης της ΣΕΒ, η πρακτική της ανακύκλωσης εντός του ζωικού είδους μπορεί να αυξήσει τον κίνδυνο ανακύκλωσης ενδεχόμενης μολυσματικότητας λόγω της απουσίας ενός είδους-φραγμού.

(2) Aνιχνευσιμότητα

Οι τροπολογίες 27, 46, 48-50, 76, 83, 84 και 86 του Ευρωπαϊκού και τμήματα των τροπολογιών 26, 35 και 71 που εισάγουν πρόσθετες απαιτήσεις για τη βελτίωση της ανιχνευσιμότητας προϊόντων ή την ενίσχυση των απαιτήσεων για την ανιχνευσιμότητα που καθιερώνονται με την πρόταση της Επιτροπής, ελήφθησαν υπόψη κατά την τροποποίηση των σχετικών άρθρων και παραρτημάτων. Ωστόσο, η απαίτηση για σήμανση του μη επεξεργασμένου υλικού κατηγορίας 1 που προτείνεται με την τροπολογία 24 του άρθρου 4 και μέρος της τροπολογίας 45 του άρθρου 7 έχει εισαχθεί μόνο στην περίπτωση του υλικού ειδικού κινδύνου, καθώς η σήμανση των πτωμάτων ζώων δεν αποφέρει πρόσθετα οφέλη και δεν ευθυγραμμίζεται με τον πρόσφατα εκδοθέντα κανονισμό για τις μεταδοτικές σπογγώδεις εγκεφαλοπάθειες, που αποκλίνει από την απαίτηση αυτή. Η σήμανση του μη επεξεργασμένου υλικού της κατηγορίας 2, συμπεριλαμβανομένης της κόπρου όπως προτείνεται στην τροπολογία 31 και μερικώς στην τροπολογία 35 στο άρθρο 5 και μερικώς στην τροπολογία 45 του άρθρου 7, δεν ελήφθη υπόψη για τους ίδιους λόγους. Επιπλέον, η οσφρητική σήμανση και η σήμανση μετουσίωσης είναι αποδεκτές μόνο κατ' αρχήν καθώς στο στάδιο αυτό δεν έχει ακόμα εντοπιστεί το κατάλληλο και ασφαλές μέσο σήμανσης που έχει αυτές τις ιδιότητες.

(3) Διασταυρούμενη μόλυνση

Οι τροπολογίες 28, 37, 44, 51, 54, 55, 57, 58, 61, 70, 73, 75, 77, 78, 93 και 97 του Ευρωπαϊκού Κοινοβουλίου, και μέρος της τροπολογίας 45 που εισάγει πρόσθετες και αυστηρότερες προϋποθέσεις για την αποφυγή της διασταυρούμενης μόλυνσης ελήφθησαν υπόψη κατά την τροποποίηση των αντίστοιχων άρθρων και παραρτημάτων. Η πρόταση της Επιτροπής θεσπίζει ήδη τον πλήρη διαχωρισμό κατά τη συλλογή και μεταφορά ζωικών αποβλήτων που δεν προορίζονται για την ανθρώπινη διατροφή ή για ζωοτροφές, και πλήρη διαχωρισμό των εγκαταστάσεων που ασχολούνται με την παραγωγή ζωοτροφών από τις μονάδες που επεξεργάζονται ζωικά απόβλητα που προορίζονται για καταστροφή.

(4) Παρεκκλίσεις για την ταφή και την αποτέφρωση

Οι τροπολογίες 29, 38, 63 και 69 του Ευρωπαϊκού Κοινοβουλίου, που εισάγουν παρέκκλιση για την ταφή και αποτέφρωση πτωμάτων και υλικού ειδικού κινδύνου σε περιοχές δύσκολης πρόσβασης και στην περίπτωση εκδήλωσης εστιών σοβαρών μεταδοτικών νοσημάτων λόγω του κινδύνου εξάπλωσης των κινδύνων για την υγεία ή λόγω της αδυναμίας διάθεσης, έχουν συμπεριληφθεί στα άρθρα 2, 4 και 5 και στο νέο άρθρο 21α.

(5) Εγκαταστάσεις αποτέφρωσης/Επανεξέταση των μεθόδων διάθεσης

Οι τροπολογίες 52 και 99 του Ευρωπαϊκού Κοινοβουλίου και τμήματα των τροπολογιών 25, 26, 35 και 43 οι οποίες προβλέπουν απαιτήσεις σχετικά με τη δημόσια υγεία για τις εγκαταστάσεις αποτέφρωσης που δεν καλύπτονται από το πεδίο εφαρμογής της οδηγίας 2000/76 για την αποτέφρωση των αποβλήτων, εισάγοντας τη νομική δυνατότητα επανεξέτασης της εγκεκριμένης μεθόδου διάθεσης ανάλογα με τα νέα επιστημονικά δεδομένα, ελήφθησαν υπόψη στην πρόταση με τροποποίηση των σχετικών άρθρων και στο νέο άρθρο 9α και στο παράρτημα XII.

(6) Υπολείμματα τροφίμων

Η τροπολογία 15 του Ευρωπαϊκού Κοινοβουλίου και μέρος των τροπολογιών 16 και 103 που εισάγουν τα υπολείμματα τροφίμων στο πεδίο εφαρμογής του κανονισμού, ελήφθησαν υπόψη με την τροποποίηση των σχετικών άρθρων. Ωστόσο, προβλέπονται οι ακόλουθες προϋποθέσεις, σύμφωνα και με τη συζήτηση στο Συμβούλιο:

- τα υπολείμματα τροφίμων καλύπτονται από τον κανονισμό μόνον όταν προορίζονται για συγκεκριμένους σκοπούς προκειμένου να αποφευχθεί επικάλυψη με την περιβαλλοντική νομοθεσία ή να μην εμποδιστεί η ανάπτυξη νέων περιβαλλοντικών κανόνων για τα βιοαποδομήσιμα απόβλητα και

- τα υπολείμματα τροφίμων από μεταφορικά μέσα που εκτελούν διεθνείς μεταφορές ανήκουν στην υψηλότερη κατηγορία κινδύνου 1 και πρέπει να καταστρέφονται όπως ήδη απαιτείται από την υφιστάμενη κοινοτική νομοθεσία και

- ο ορισμός των υπολειμμάτων τροφίμων περιλαμβάνει επίσης και τα υπολείμματα τροφίμων οικιακής χρήσης. Και αυτό για να εξασφαλισθεί συνέπεια με την προσεχή νομοθεσία για την κλασική πανώλη των χοίρων και τη διατροφή των ζώων, και

- απαγορεύεται να συνεχισθεί η χρήση ζωοτροφών με λιπαρά απόβλητα από υπολείμματα τροφίμων. Πρώτα από όλα, η πρακτική αυτή δεν είναι συμβατή με την απαγόρευση της ανακύκλωσης εντός του είδους και με το αίτημα της πλήρους ανιχνευσιμότητας των συστατικών των ζωοτροφών, κάτι που το Κοινοβούλιο ζητά σθεναρά. Δεύτερον, η πρόσφατη κρίση των διοξινών και η πρόσφατη εκδήλωση εστιών αφθώδους πυρετού, δείχνουν καθαρά γιατί δεν είναι σκόπιμη η συνέχιση αυτής της πρακτικής. Σκοπός είναι να επιτευχθεί συνέπεια με την προσεχή νομοθεσία για την κλασική πανώλη των χοίρων και για τη διατροφή των ζώων.

Συνεπώς η τροπολογία 102 του Ευρωπαϊκού Κοινοβουλίου και μέρος της τροπολογίας 103 για το άρθρο 6, που προτείνουν να επιτραπεί η χρήση ζωοτροφών με λιπαρά απόβλητα από υπολείμματα τροφίμων δεν ελήφθησαν υπόψη.

(7) Η κόπρος και η απαγόρευση της επίστρωσης οργανικών λιπασμάτων σε βοσκότοπους

Το τμήμα των τροπολογιών 90 και 91 του Ευρωπαϊκού Κοινοβουλίου που διευκρινίζει ότι πρέπει να καθιερωθεί, με τις διαδικασίες της επιτροπολογίας, ένα εναρμονισμένο υγειονομικό πιστοποιητικό για την εμπορία κόπρου, ελήφθη υπόψη με τη σχετική τροποποίηση του παραρτήματος VI. Το αίτημα να συμπεριληφθεί το πιστοποιητικό αυτό σε παράρτημα του κανονισμού θεωρείται περιττό διότι αυτό ήδη συμβαίνει και συνεπώς δεν ελήφθη υπόψη. Το τμήμα της τροπολογίας 92 που διατυπώνει τη δυνατότητα να εγκρίνονται ισοδύναμες θερμικές επεξεργασίες για την κόπρο ύστερα από επιστημονικές γνώμες - κάτι που οπωσδήποτε δεν εμποδίζει η πρόταση της Επιτροπής - ελήφθη υπόψη με την τροποποίηση του ίδιου παραρτήματος VI. Θεωρείται πρόωρο να γίνει αναφορά σε έναν πίνακα αντιστοιχίας πριν την αξιολόγηση της επιστημονικής επιτροπής. Συνεπώς το τμήμα της τροπολογίας 92 που αφορά τον πίνακα αυτόν δεν ελήφθη υπόψη. Το τμήμα της τροπολογίας 62 του Ευρωπαϊκού Κοινοβουλίου για το άρθρο 20 που εξαιρεί τη στερεά κόπρο και τη λιπασματοποίηση από την απαγόρευση της επίστρωσης των βοσκότοπων δεν ελήφθη υπόψη, διότι η κόπρος υπό οποιαδήποτε μορφή αποκλείεται ήδη από την απαγόρευση αυτή και καθώς δεν υπάρχει αιτιολόγηση για την εξαίρεση του προϊόντος λιπασματοποίησης από μία γενική πολιτική που αφορά την επίστρωση πρωτεϊνικού υλικού στους βοσκότοπους. Ωστόσο εισήχθη νέος ορισμός του βοσκότοπου περιορίζοντας εκ των πραγμάτων την απαγόρευση επίστρωσης με οργανικά λιπάσματα βοσκότοπων για εκτρεφόμενα ζώα. Λεπτομερείς κανόνες για την εφαρμογή της απαγόρευσης αυτής μπορούν να θεσπισθούν με τη διαδικασία της μόνιμης επιτροπής ύστερα από επιστημονική γνώμη και να δοθεί έτσι η δυνατότητα να επιτραπεί η επίστρωση για ορισμένα οργανικά λιπάσματα ακόμα και βοσκοτόπων εάν απαγορευτεί η βοσκή των ζώων για μια ορισμένη χρονική περίοδο μετά τη ρίψη των λιπασμάτων.

(8) Πρότυπα διεργασίας πριν από την αποτέφρωση

Η τροπολογία 53 του Ευρωπαϊκού Κοινοβουλίου που απαιτεί τη χρήση προτύπων για την επεξεργασία υπό πίεση των ζωικών υποπροϊόντων, ακόμα και αν το προκύπτον υλικό καίγεται, ελήφθη υπόψη με την τροποποίηση των άρθρων 4 και 5. Ωστόσο για λόγους συνέπειας με τον κανονισμό για τις ΜΣΕ και σύμφωνα με το αποτέλεσμα των συζητήσεων στο Συμβούλιο, προτείνεται η διεργασία αυτή να χρησιμοποιείται πριν από την αποτέφρωση εάν απαιτείται από την εθνική αρμόδια αρχή. Αυτό θα επιτρέψει στα κράτη μέλη να απαιτούν τη διεργασία αυτή όταν, για παράδειγμα, χρειάζεται μακρά περίοδος αποθήκευσης πριν από την αποτέφρωση. Πρέπει να σημειωθεί ότι πολλές άλλες τροπολογίες του Κοινοβουλίου διατηρούν αυτήν την ευελιξία.

(9) Tετηγμένα λίπη

Το τμήμα των τροπολογιών 35 και 61 του Ευρωπαϊκού Κοινοβουλίου, που απαγορεύει τη χρήση τετηγμένων λιπών από το υλικό της κατηγορίας 2 για την παραγωγή παραγώγων λίπους στη βιομηχανία καλλυντικών και φαρμακευτικών προϊόντων, ελήφθησαν υπόψη με την τροποποίηση των άρθρων 2, 5 και 18. Η τροπολογία 88 για το παράρτημα V δεν ελήφθη υπόψη καθώς περιορισμοί στην εισαγωγή προϊόντων μηρυκαστικών λόγω κινδύνου ΜΣΕ, συμπεριλαμβανομένων των τετηγμένων λιπών, θεσπίζονται με τον κανονισμό για τις ΜΣΕ.

(10) Ημερομηνία έναρξης ισχύος

Το Ευρωπαϊκό Κοινοβούλιο προτείνει να αρχίσει νωρίτερα η ισχύς του κανονισμού και να διαβιβάζουν τα κράτη μέλη στην Επιτροπή έκθεση σχετικά με την εφαρμογή του κανονισμού. Οι δύο σχετικές τροπολογίες 68 και 64 ελήφθησαν υπόψη με την τροποποίηση των άρθρων 38 και 35, καθώς το τελευταίο αφορά τις κοινοποιήσεις των εθνικών διατάξεων, αφού αναδιατυπώθηκαν σύμφωνα με την κοινή θέση του Συμβουλίου. Προστέθηκε μία νέα αιτιολογική σκέψη 23 αναφορικά με τις τροπολογίες αυτές.

(11) Υλικό ειδικού κινδύνου

Η τροπολογία 21 του Ευρωπαϊκού Κοινοβουλίου με την οποία γίνεται αναφορά στον κανονισμό ΜΣΕ ελήφθη υπόψη κατά την τροποποίηση του άρθρου 4.

(12) Εξαγωγή

Οι τροπολογίες 30 και 39 του Ευρωπαϊκού Κοινοβουλίου που απαγορεύουν την εξαγωγή υλικού των κατηγοριών 1 και 2 ελήφθησαν υπόψη με την τροποποίηση των άρθρων 4 και 5. Ωστόσο, ορισμένα ζωικά προϊόντα όπως κυνηγετικά τρόπαια, τα οποία προέρχονται από υλικό της κατηγορίας 1, κόπρος και επεξεργασμένη κόπρος, οργανικά λιπάσματα και παράγωγα λίπους, που ανήκουν στο υλικό της κατηγορίας 2 ή προέρχονται από αυτό, εξάγονται σήμερα σε τρίτες χώρες (και εισάγονται από αυτές), υπό τους όρους που προβλέπει η κοινοτική νομοθεσία, οι οποίοι αναδιατυπώνονται στο παράρτημα VI. Συνεπώς διευκρινίζεται στο κείμενο ότι οι τροπολογίες αυτές δεν θίγουν τα προϊόντα αυτά. Επιπλέον η τροπολογία 59 του Ευρωπαϊκού Κοινοβουλίου και μέρος της τροπολογίας 61, όπου διευκρινίζεται ότι οι απαιτήσεις για τη διάθεση στην αγορά προϊόντων ισχύουν επίσης και για την εξαγωγή τους, αντανακλώνται στα άρθρα 17 και 18 αντίστοιχα.

(13) Ψύξη

Τα τμήμα των τροπολογιών 72 και 96 του Ευρωπαϊκού Κοινοβουλίου σχετικά με την ψύξη μη επεξεργασμένου υλικού της κατηγορίας 3 κατά την αποθήκευση και τη μεταφορά, ελήφθησαν υπόψη με την τροποποίηση των παραρτημάτων II και VIII. Ωστόσο σύμφωνα με το συμπέρασμα των συζητήσεων του Συμβουλίου, προτείνεται να περιοριστεί η απαίτηση της ψύξης μόνο σε πρώτες ύλες οι οποίες δεν υπόκεινται σε επεξεργασία εντός 24 ωρών από τη σφαγή. Πρέπει να σημειωθεί ότι το όριο αυτό έχει ήδη καθιερωθεί με κοινοτική νομοθεσία για πρώτες ύλες που προορίζονται για ορισμένα τρόφιμα.

(14) Προσθήκη υλικού στην κατηγορία 2

Η τροπολογία 34 του Ευρωπαϊκού Κοινοβουλίου με την οποία προϊόντα που δεν ικανοποιούν τους ελέγχους κατά την εισαγωγή μεταπίπτουν στο υλικό της κατηγορίας 2, για λόγους συνέπειας με το παράρτημα και την υφιστάμενη κοινοτική νομοθεσία, ελήφθη υπόψη με την τροποποίηση του άρθρου 5. Ωστόσο, διευκρινίζεται ότι αυτό ισχύει εκτός από τις περιπτώσεις όπου τα προϊόντα επανεξάγονται ή η εισαγωγή τους γίνεται δεκτή υπό περιοριστικούς όρους που προβλέπει η κοινοτική νομοθεσία.

(15) Διάφορα θέματα

Οι τροπολογίες 2, 3, 6, 8, 13 και 14 του Ευρωπαϊκού Κοινοβουλίου για διάφορες αιτιολογικές σκέψεις ελήφθησαν υπόψη στην πρόταση. Το μέρος της τροπολογίας 11 για την αιτιολογική σκέψη 14 που αφαιρεί την αναφορά στην αυξανόμενη παραγωγικότητα επίσης ελήφθη υπόψη αλλά όχι τα υπόλοιπα καθώς η αρχική αναφορά στη Συνθήκη είναι σωστή.

Οι τροπολογίες 4, 10 και 12, που αφορούν ορισμένες αιτιολογικές σκέψεις, δεν ελήφθησαν υπόψη διότι αντίκεινται στην ορθή νομική πρακτική να εισάγονται αιτιολογικές σκέψεις που δεν αντιστοιχούν σε διατάξεις του κυρίως κειμένου ή να διαγράφονται αιτιολογικές σκέψεις ή τμήμα τους που όμως αντιστοιχεί σε διατάξεις του κειμένου.

Η τροπολογία 16 με την οποία εισάγεται γενετικό υλικό στο πεδίο εφαρμογής ελήφθη υπόψη αλλά με τη διευκρίνιση ότι το υλικό αυτό καλύπτεται μόνο σε ό,τι αφορά τη διάθεσή του, όταν δεν χρειάζεται πλέον για λόγους αναπαραγωγής.

Τέλος, οι τροπολογίες 40, 41, 47, 56, 65, 66, 67 74, 81, 82, 87, 89 και 98 του Ευρωπαϊκού Κοινοβουλίου για διάφορα θέματα ελήφθησαν υπόψη με την τροποποίηση των σχετικών άρθρων και παραρτημάτων, καθώς ευθυγραμμίζονται πλήρως με τους βασικούς στόχους του κανονισμού.

2000/0259 (COD)

Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τον καθορισμό των υγειονομικών κανόνων για τα ζωικά υποπροϊόντα που δεν προορίζονται για κατανάλωση από τον άνθρωπο

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152 παράγραφος 4, στοιχείο (β),

την πρόταση της Επιτροπής [1],

[1] ΕΕ C

τη γνώμη της Οικονομικής και Κοινωνικής Επιτροπής [2],

[2] ΕΕ C

τη γνώμη της Επιτροπής των Περιφερειών [3],

[3] ΕΕ C

ενεργώντας σύμφωνα με τη διαδικασία που ορίζεται στο άρθρο 251 της Συνθήκης [4],

[4] ΕΕ C

Εκτιμώντας τα ακόλουθα:

(1) Η οδηγία 90/667/ΕΚ του Συμβουλίου, της 27ης Νοεμβρίου 1990, για τη θέσπιση υγειονομικών κανόνων για τη διάθεση και μεταποίηση ζωικών αποβλήτων, τη διάθεσή τους στην αγορά και την προστασία από τους παθογόνους οργανισμούς ζωοτροφών ζωικής προέλευσης ή με βάση τα ψάρια και για την τροποποίηση της οδηγίας 90/425/ΕΟΚ [5], καθιερώνει την αρχή ότι όλα τα ζωικά απόβλητα, ανεξαρτήτως προέλευσής τους, μπορεί να χρησιμοποιούνται για παραγωγή ζωοτροφών, αφού υποστούν την κατάλληλη επεξεργασία.

[5] ΕΕ L 363, 27.12.1990, σ. 51. Οδηγία όπως τροποποιήθηκε τελευταία από την Πράξη Προσχώρησης της Αυστρίας, Φινλανδίας και Σουηδίας.

(2) Η επιστημονική συντονιστική επιτροπή έχει εκδώσει ορισμένες γνωμοδοτήσεις. Το βασικό συμπέρασμα αυτών των επιστημονικών γνωμοδοτήσεων είναι ότι δεν θα πρέπει να εντάσσονται στην αλυσίδα ζωοτροφών τα ζωικά υποπροϊόντα που προέρχονται από ζώα τα οποία κρίθηκαν ακατάλληλα για κατανάλωση από τον άνθρωπο μετά την υγειονομική επιθεώρηση.

(3) Με βάση τις ανωτέρω επιστημονικές γνωμοδοτήσεις, θα πρέπει να γίνει διάκριση ανάμεσα στα εφαρμοστέα μέτρα, με βάση τη φύση των χρησιμοποιούμενων ζωικών υποπροϊόντων. Θα πρέπει να τεθεί περιορισμός στη δυνατότητα χρησιμοποίησης ορισμένων υλικών ζωικής προέλευσης. Θα πρέπει να καθοριστούν εναλλακτικές μέθοδοι παραγωγής υλικών για ζωοτροφές και για τη χρησιμοποίηση ή την τελική διάθεση ζωικών υποπροϊόντων, κατά τρόπο ώστε να εφαρμόζονται μόνο για προϊόντα που κρίνονται κατάλληλα για κατανάλωση από τον άνθρωπο. Επιπλέον, πρέπει να παύσει η υφιστάμενη δυνατότητα ανακύκλωσης εντός του ίδιου ζωικού είδους για τους σκοπούς της διατροφής των ζώων.

(4) Με βάση την εμπειρία που αποκτήθηκε κατά τα τελευταία έτη, πρέπει να διασαφηνιστεί η συνάφεια ανάμεσα στην οδηγία 90/667/ΕΟΚ και στην οδηγία 75/442/ΕΟΚ του Συμβουλίου, της 15ης Ιουλίου 1975, περί των στερεών αποβλήτων [6], για να αποτραπεί η σύγχυση και η σύγκρουση αρμοδιοτήτων ανάμεσα στις αρμόδιες αρχές των κρατών μελών. Πιο συγκεκριμένα, όταν ένα ζωικό υποπροϊόν αποστέλλεται για τελική διάθεση ή για ανάκτηση, πρέπει να αντιμετωπίζεται ως απόβλητο, έτσι ώστε να εξασφαλίζεται ότι η τελική διάθεση ή η ανάκτησή τους πραγματοποιείται κατά τρόπο που να επιτυγχάνονται οι στόχοι του άρθρου 4 της οδηγίας 75/442/ΕΟΚ και να προστατεύονται η δημόσια υγεία και το περιβάλλον. Επιπλέον, ο παρών κανονισμός δεν πρέπει να θίγει την εφαρμογή της υφιστάμενης περιβαλλοντικής νομοθεσίας ή να εμποδίζει την ανάπτυξη νέων κανόνων για την προστασία του περιβάλλοντος, ιδίως σε ό,τι αφορά τα βιοαποδομήσιμα απόβλητα.

[6] ΕΕ L 194, 25.7.1975, σ. 39. Οδηγία όπως τροποποιήθηκε τελευταία από την απόφαση 96/350/ΕΚ της Επιτροπής (ΕΕ L 135, 6.6.1996, σ. 32).

(5) Η Διεθνής Επιστημονική Διάσκεψη για τα Κρεατοστεάλευρα, η οποία οργανώθηκε από την Επιτροπή και το Ευρωπαϊκό Κοινοβούλιο και πραγματοποιήθηκε στις Βρυξέλλες στις 1-2 Ιουλίου 1997, ήταν η αφετηρία για να αναπτυχθεί διάλογος σχετικά με την παραγωγή και τη χρησιμοποίηση κρεατοστεάλευρων στις ζωοτροφές. Η διάσκεψη πρότεινε να εξετασθεί διεξοδικότερα η πολιτική που θα εφαρμοστεί μελλοντικά σε αυτό τον τομέα. Τον Νοέμβριο 1997, για να ξεκινήσει ένας όσο το δυνατό ευρύτερος δημόσιος διάλογος σχετικά με το μέλλον της κοινοτικής νομοθεσίας για τις ζωοτροφές, η Επιτροπή συνέταξε έγγραφο διαβούλευσης για τα κρεατοστεάλευρα. Με βάση τις διαβουλεύσεις, κρίνεται ότι αναγνωρίζεται πλέον καθολικά η ανάγκη να τροποποιηθεί η οδηγία 90/667/ΕΟΚ, ώστε να προσαρμοστεί στα νέα επιστημονικά δεδομένα.

(5α) Tο Ευρωπαϊκό Κοινοβούλιο, στο ψήφισμά του της 16ης Nοεμβρίου 2000 [7], ζήτησε να απαγορευτεί η παραγωγή ζωοτροφών και οι πρακτικές στη διατροφή των ζώων που περιλαμβάνουν την ανακύκλωση ζωικών αποβλήτων για τα βοοειδή, τα αιγοπρόβατα και όλα τα άλλα είδη ζώων, συμπεριλαμβανομένων πουλερικών και ψαριών, έως ότου τα κράτη μέλη μπορέσουν να εγγυηθούν την εφαρμογή της υφιστάμενης ευρωπαϊκής νομοθεσίας για την πρόληψη της ΣΕΒ (θερμική επεξεργασία σε θερμοκρασία 133ΊC επί 20 λεπτά υπό πίεση 3 bar. εγγυημένος διαχωρισμός του ΥΕΚ) και έως ότου αρχίσει να ισχύει ο αποκλεισμός των νεκρών ζώων που προτείνεται από τον παρόντα κανονισμό.

[7] ΕΕ C 223, 8.8.2001, σ. 281

(5β) Tο Ευρωπαϊκό Κοινοβούλιο, στο ψήφισμά του της 16ης Νοεμβρίου 2000, τόνισε 'ότι η βιομηχανία ζωοτροφών οφείλει να προβαίνει σε δημόσια δήλωση όλων των συστατικών που χρησιμοποιούνται σε οποιαδήποτε ζωοτροφή που παράγεται και κυκλοφορεί στην αγορά της Ευρωπαϊκής Ένωσης'.

(5γ) Η πηγή και η εξάπλωση της επιδημικής νόσου της ΣΕΒ οφείλονται στη μόλυνση των ζωικών αλεύρων, η οποία θα είχε αποφευχθεί εάν τα κράτη μέλη είχαν εφαρμόσει τις αποφάσεις που λαμβάνονται σε κοινοτικό επίπεδο.

(6) Από τον Οκτώβριο 1996, το Γραφείο Τροφίμων και Κτηνιατρικών Θεμάτων της Επιτροπής πραγματοποίησε ορισμένες επιθεωρήσεις στα κράτη μέλη, για να εκτιμήσει αν υπάρχουν και αν αντιμετωπίζονται βασικοί παράγοντες κινδύνου και αν εφαρμόζονται διαδικασίες παρακολούθησης σχετικά με την ΣΕΒ. Μέρος των ελέγχων κάλυψε τα συστήματα εμπορικής αξιοποίησης και τις άλλες μεθόδους τελικής διάθεσης ζωικών αποβλήτων. Μετά τις εν λόγω επιθεωρήσεις, κατεγράφησαν τα γενικά συμπεράσματα και ορισμένες συστάσεις, με ιδιαίτερη αναφορά στη δυνατότητα εντοπισμού της προέλευσης των ζωικών υποπροϊόντων.

(7) Για να αποτραπεί ο κίνδυνος διασποράς παθογόνων παραγόντων ή/και καταλοίπων, τα ζωικά υποπροϊόντα πρέπει να υποβάλλονται σε διαχωρισμό, επεξεργασία και να αποθηκεύονται σε εγκεκριμένες και επιτηρούμενες εγκαταστάσεις, οι οποίες ορίζονται από το ενδιαφερόμενο κράτος μέλος, ή να διατίθενται με κάποιον άλλο κατάλληλο τρόπο. Σε ορισμένες περιστάσεις, κυρίως όταν αυτό δικαιολογείται λόγω της γεωγραφικής απόστασης, της διάρκειας μεταφοράς, ή λόγω προβλημάτων χωρητικότητας, είναι δυνατό να ορισθεί εγκατάσταση επεξεργασίας, αποτέφρωσης ή συναποτέφρωσης ενός άλλου κράτους μέλους.

(7α) Tα ζωικά υποπροϊόντα που επιτρέπεται να χρησιμοποιούνται στις ζωοτροφές πρέπει να διαχωρίζονται ανά κατηγορία ζώου σε κάθε φάση της επεξεργασίας, της αποθήκευσης και της μεταφοράς.

(8) Πρέπει να θεσπισθούν ειδικοί κανόνες ελέγχου των εγκαταστάσεων επεξεργασίας, με ειδική αναφορά στις λεπτομερείς διαδικασίες για την επικύρωση των μεθόδων επεξεργασίας και στον αυτοέλεγχο της παραγωγής.

(9) Για να ληφθούν υπόψη ορισμένες πρακτικές, πρέπει να προβλεφθεί η δυνατότητα παρέκκλισης από τη μέθοδο επεξεργασίας που έχει καθοριστεί για τις ελεγχόμενες χρήσεις.

(10) Πρέπει να διενεργούνται στα κράτη μέλη κοινοτικές επιθεωρήσεις, ώστε να εξασφαλίζεται η ενιαία εφαρμογή των υγειονομικών απαιτήσεων. Οι επιθεωρήσεις αυτές πρέπει να περιλαμβάνουν και τη διαδικασία ελέγχου εγγράφων.

(11) Η κοινοτική νομοθεσία για τον υγειονομικό τομέα βασίζεται σε ασφαλή επιστημονικά δεδομένα. Για τον σκοπό αυτό, πρέπει να ζητείται η γνώμη των αρμόδιων επιστημονικών επιτροπών, οι οποίες έχουν συσταθεί βάσει των αποφάσεων 97/404/ΕΚ [8] και 97/579/ΕΚ [9] της Επιτροπής.

[8] ΕΕ L 169, 27.6.1997, σ. 85. Απόφαση όπως τροποποιήθηκε από την απόφαση 2000/443/ΕΚ (ΕΕ L 179, 18.7.2000, σ. 13).

[9] ΕΕ L 237, 28.8.1997, σ. 18. Απόφαση όπως τροποποιήθηκε από την απόφαση 2000/443/ΕΚ.

(12) Παρατηρείται στα κράτη μέλη ευρύ φάσμα προσεγγίσεων για το θέμα της χρηματοδοτικής στήριξης της επεξεργασίας και τελικής διάθεσης ζωικών υποπροϊόντων. Για να αποτραπεί το ενδεχόμενο να επηρεαστούν, εξαιτίας αυτού του γεγονότος, οι όροι ανταγωνισμού ανάμεσα στα γεωργικά προϊόντα, είναι ανάγκη να διενεργηθεί ανάλυση και, εάν χρειαστεί, να ληφθούν τα ενδεικνυόμενα μέτρα σε κοινοτικό επίπεδο.

(13) Με βάση τα ανωτέρω, κρίνεται αναγκαία η ριζική αναθεώρηση των κοινοτικών κανόνων για τα ζωικά υποπροϊόντα.

(14) Τα ζωικά υποπροϊόντα που δεν προορίζονται για κατανάλωση από τον άνθρωπο (κυρίως οι μεταποιημένες ζωικές πρωτεΐνες, τα τετηγμένα λίπη, οι τροφές ζώων συντροφιάς, οι δορές, τα δέρματα και το μαλλί) περιλαμβάνονται στον κατάλογο των προϊόντων του παραρτήματος I της Συνθήκης. Η διάθεση στην αγορά αυτών των προϊόντων αποτελεί σημαντική πηγή εισοδήματος για ένα μέρος του γεωργικού πληθυσμού. Για να εξασφαλιστεί η ορθολογική ανάπτυξη αυτού του τομέα , πρέπει να καθοριστούν σε κοινοτικό επίπεδο κανόνες προστασίας της υγείας των ζώων και της δημόσιας υγείας σε σχέση με τα εν λόγω προϊόντα. Δεδομένων των σημαντικών κινδύνων εξάπλωσης ασθενειών στις οποίες είναι εκτεθειμένα τα ζώα, πρέπει να επιβληθούν ειδικές απαιτήσεις για τη διάθεση στην αγορά ορισμένων ζωικών υποπροϊόντων, κυρίως όταν αυτά προορίζονται για περιοχές στις οποίες εφαρμόζονται υψηλές υγειονομικές απαιτήσεις.

(15) Για να εξασφαλιστεί ότι τα προϊόντα τα οποία εισάγονται από τρίτες χώρες πληρούν πρότυπα υγιεινής τουλάχιστον ισοδύναμα με αυτά που εφαρμόζει η Κοινότητα, πρέπει να θεσπιστεί σύστημα έγκρισης τρίτων χωρών και των εγκαταστάσεών τους, παράλληλα με διαδικασία κοινοτικών επιθεωρήσεων, για να εξασφαλιστεί ότι πληρούνται οι όροι της έγκρισης. Η εισαγωγή από τρίτες χώρες ζωοτροφών για ζώα συντροφιάς και πρώτης ύλης για την παραγωγή αυτών των ζωοτροφών είναι δυνατό να πραγματοποιείται με διαφορετικούς όρους από αυτούς που εφαρμόζονται για την παραγωγή αυτού του υλικού στην Κοινότητα, ιδίως όταν οι απαιτούμενες εγγυήσεις αφορούν τα κατάλοιπα απαγορευμένων ουσιών σύμφωνα με τις διατάξεις της οδηγίας 96/22/ΕΟΚ του Συμβουλίου [10]. Προκειμένου να διασφαλισθεί ότι οι ζωοτροφές και η πρώτη ύλη για ζωοτροφές για ζώα συντροφιάς πρόκειται να χρησιμοποιηθούν μόνο για τον προβλεπόμενο προορισμό τους, είναι αναγκαίο να προβλεφθούν να ληφθούν τα κατάλληλα μέτρα ελέγχου των εισαγωγών των εν λόγω υλικών.

[10] ΕΕ L 125, 23.5.1996, σ. 3. [Προτεινόμενη τροποποίηση COM(2000) 320].

(16) Το συνοδευτικό έγγραφο για τα προϊόντα ζωικής προέλευσης αποτελεί το καλύτερο μέσο για να ελέγχει η αρμόδια αρχή του τόπου προορισμού αν μια αποστολή προϊόντων είναι σύμφωνη με τις διατάξεις του παρόντος κανονισμού. Πρέπει να διατηρηθεί το σύστημα του υγειονομικού πιστοποιητικού για να είναι δυνατή η επαλήθευση του προορισμού ορισμένων εισαγόμενων προϊόντων.

(17) Οι προαναφερθέντες στόχοι υλοποιήθηκαν με την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων τα οποία δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος A της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ [11].

[11] ΕΕ L 62, 15.3.1993, σ. 49. Οδηγία όπως τροποποιήθηκε τελευταία από την απόφαση 1999/724/ΕΚ της Επιτροπής (ΕΕ L 290, 12.11.1999, σ. 32).

(18) Το Συμβούλιο και η Επιτροπή έχουν εκδώσει ορισμένες αποφάσεις εφαρμογής των οδηγιών 90/667/ΕΟΚ και 92/118/ΕΟΚ. Επιπλέον, η οδηγία 92/118/ΕΟΚ έχει τροποποιηθεί σημαντικά και πρέπει να γίνουν και άλλες τροποποιήσεις. Κατά συνέπεια, σήμερα, ο τομέας των προϊόντων ζωικής προέλευσης, τα οποία δεν προορίζονται για κατανάλωση από τον άνθρωπο, ρυθμίζεται από πολυάριθμες διαφορετικές κοινοτικές νομοθετικές πράξεις. Ως εκ τούτου, είναι ανάγκη να απλουστευθεί η κοινοτική νομοθεσία που διέπει αυτά τα προϊόντα.

(19) Η απλούστευση αυτή θα επιφέρει και μεγαλύτερη διαφάνεια όσον αφορά τους ειδικούς υγειονομικούς κανόνες που διέπουν τα προϊόντα ζωικής προέλευσης, τα οποία δεν προορίζονται για κατανάλωση από τον άνθρωπο. Η απλούστευση των ειδικών υγειονομικών κανόνων δεν πρέπει να οδηγήσει σε έλλειψη ρύθμισης. Για τον λόγο αυτό, είναι ανάγκη να διατηρηθεί και να διασφαλιστεί η προστασία της δημόσιας υγείας και της υγείας των ζώων και να καταστούν αυστηρότεροι οι λεπτομερείς υγειονομικοί κανόνες για τα προϊόντα ζωικής προέλευσης που δεν προορίζονται για κατανάλωση από τον άνθρωπο.

(20) Τα εξεταζόμενα προϊόντα θα πρέπει να υπόκεινται σε αυστηρή παρακολούθηση, μεταξύ άλλων και σε κοινοτικές επιθεωρήσεις, και στους κανόνες που ισχύουν για τους κτηνιατρικούς ελέγχους και στα προστατευτικά μέτρα που έχουν θεσπιστεί από την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς [12].

[12] ΕΕ L 224, 18.8.1990, σ. 29. Οδηγία όπως τροποποιήθηκε τελευταία από την οδηγία 92/118/ΕΟΚ.

(21) Θα πρέπει να διενεργούνται αποτελεσματικοί έλεγχοι στα προϊόντα τα οποία εισάγονται στην Κοινότητα. Αυτό μπορεί να επιτευχθεί μέσω της εφαρμογής των ελέγχων οι οποίοι ορίζονται στην οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των κανόνων που διέπουν την οργάνωση των κτηνιατρικών ελέγχων στα προϊόντα που εισάγονται στην Κοινότητα από τρίτες χώρες [13].

[13] ΕΕ L 24, 30.1.1998, σ. 9.

(22) Η οδηγία 90/667/ΕΟΚ, η απόφαση 95/348/ΕΚ του Συμβουλίου της 22ας Ιουνίου 1995 για τη θέσπιση των κτηνιατρικών και υγειονομικών κανόνων που εφαρμόζονται στο Ηνωμένο Βασίλειο και στην Ιρλανδία κατά τη μεταποίηση ορισμένων ειδών αποβλήτων τα οποία προορίζονται να τεθούν σε εμπορία, σε τοπική κλίμακα, ως ζωοτροφές για ορισμένες κατηγορίες ζώων [14] και η απόφαση 1999/534/ΕΚ του Συμβουλίου της 19ης Ιουλίου 1999 για τη λήψη μέτρων που εφαρμόζονται στην επεξεργασία ορισμένων ζωικών αποβλήτων για την προστασία από τις μεταδοτικές σπογγώδεις εγκεφαλοπάθειες και την τροποποίηση της απόφασης 97/735/ΕΚ της Επιτροπής [15] θα πρέπει συνεπώς να καταργηθούν.

[14] ΕΕ L 202, 26.8.1995, σ. 8.

[15] ΕΕ L 204, 4.8.1999, σ. 37.

(23) Η υλοποίηση των νέων υγειονομικών απαιτήσεων που καθορίζει ο παρών κανονισμός θα απαιτήσει προσαρμογές από τη βιομηχανία. Συνεπώς, πρέπει να δοθεί μία προθεσμία για τη συμμόρφωση με τις απαιτήσεις αυτές. Επιπλέον τα κράτη μέλη πρέπει να ενημερώσουν την Επιτροπή για τα μέτρα που λαμβάνουν για τη διασφάλιση της συμμόρφωσης με τον παρόντα κανονισμό αφού αυτός τεθεί σε ισχύ, προκειμένου να μπορέσει η Επιτροπή, βάσει των πληροφοριών που θα λάβει, να ετοιμάσει και να υποβάλει έκθεση στο Ευρωπαϊκό Κοινοβούλιο και το Συμβούλιο, μαζί με νομοθετικές προτάσεις, εάν αυτό κριθεί σκόπιμο.

(24) Για να ληφθεί υπόψη η τεχνική και επιστημονική πρόοδος, πρέπει να εξασφαλισθεί στενή και πραγματική συνεργασία ανάμεσα στην Επιτροπή και τα κράτη μέλη στο πλαίσιο της Μόνιμης Κτηνιατρικής Επιτροπής, η οποία συστάθηκε βάσει της απόφασης 68/361/ΕΟΚ του Συμβουλίου [16].

[16] ΕΕ L 255, 18.10.1968, σ. 23.

(25) Δεδομένου ότι τα μέτρα που απαιτούνται για την εφαρμογή του παρόντος κανονισμού είναι μέτρα γενικού περιεχομένου, κατά την έννοια του άρθρου 2 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [17], θα πρέπει τα μέτρα αυτά να θεσπίζονται σύμφωνα με τη διαδικασία της κανονιστικής επιτροπής, που προβλέπεται από το άρθρο 5 της εν λόγω απόφασης.

[17] ΕΕ L 184, 17.7.1999, σ. 23.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I

ΓΕΝΙΚΕΣ ΔΙΑΤΑΞΕΙΣ

Άρθρο 1 Πεδίο εφαρμογής

1. Ο παρών κανονισμός θεσπίζει:

(α) τους εφαρμοστέους κανόνες υγείας των ζώων και δημόσιας υγείας κατά τη συλλογή, μεταφορά, αποθήκευση, εν γένει χειρισμό, επεξεργασία και χρησιμοποίηση ή τελική διάθεση ζωικών υποπροϊόντων, ώστε να μη θέτουν τα εν λόγω προϊόντα σε κίνδυνο την υγεία των ζώων ή τη δημόσια υγεία.

(β) τους υγειονομικούς κανόνες όσον αφορά την υγεία των ζώων και τη δημόσια υγεία, για τη διάθεση στην αγορά, το εμπόριο και την εισαγωγή ζωικών υποπροϊόντων και παράγωγων προϊόντων τους, τα οποία προορίζονται για άλλες χρήσεις πλην της κατανάλωσης απο τον άνθρωπο.

2. Με την επιφύλαξη των σχετικών κανόνων υγείας των ζώων και δημόσιας υγείας, ο παρών κανονισμός δεν εφαρμόζεται:

(α) στην πρώτη ύλη τροφής για ζώα συντροφιάς, που προέρχεται από καταστήματα λιανικής πώλησης ή εγκαταστάσεις γειτονικές σε σημείο πώλησης, όπου ο τεμαχισμός και η αποθήκευση πραγματοποιούνται αποκλειστικά για τους σκοπούς της απευθείας και επιτόπου προμήθειας του καταναλωτή.

(β) στο γάλα σε υγρή μορφή και στο πρωτόγαλα, τα οποία προορίζονται για τελική διάθεση ή για χρησιμοποίηση στο αγρόκτημα προέλευσης των ζώων.

(γ) στα σφάγια ή τμήματα σφαγίων αγρίων ζώων, για τα οποία δεν υπάρχει υπόνοια ότι έχουν μολυνθεί με ασθένειες μεταδοτικές στον άνθρωπο ή στα ζώα.

(δ) στις νωπές τροφές ζώων συντροφιάς που καταναλώνονται επιτόπου, προέρχονται από ζώα τα οποία σφάζονται για κατανάλωση από τον άνθρωπο στην κτηνοτροφική εκμετάλλευση προέλευσης και προορίζονται να χρησιμοποιηθούν για τη διατροφή αποκλειστικά του κατόχου της εκμετάλλευσης και της οικογένειάς του, σύμφωνα με τις διατάξεις της εθνικής νομοθεσίας.

(ε) στα υπολείμματα τροφίμων, εκτός εάν αυτά:

(i) προέρχονται από μεταφορικά μέσα που εκτελούν διεθνείς μεταφορές,

(ii) προορίζονται για κατανάλωση από ζώα,

(iii) προορίζονται για χρήση σε εγκαταστάσεις βιοαερίου ή για λιπασματοποίηση. και

(στ) στα ωάρια, τα έμβρυα και το σπέρμα που προορίζονται για αναπαραγωγή.

3. Ο παρών κανονισμός δεν θίγει την εθνική κτηνιατρική νομοθεσία η οποία εφαρμόζεται για την εξάλειψη και καταπολέμηση ορισμένων ασθενειών .

Άρθρο 2 Ορισμοί

Για τους σκοπούς του παρόντος κανονισμού, εφαρμόζονται οι ακόλουθοι ορισμοί και οι ορισμοί που περιέχονται στο παράρτημα I:

(1) Ζωικά υποπροϊόντα: ολόκληρα σφάγια ή τμήματα σφαγίου ζώων ή προϊόντα ζωικής προέλευσης που αναφέρονται στα άρθρα 4, 5 και 6, τα οποία δεν προορίζονται για κατανάλωση από τον άνθρωπο, συμπεριλαμβανομένων των ωαρίων, των εμβρύων, του σπέρματος και των υπολειμμάτων τροφίμων.

(2) Υλικό κατηγορίας 1: ζωικά υποπροϊόντα που αναφέρονται στο άρθρο 4.

(3) Υλικό κατηγορίας 2: ζωικά υποπροϊόντα που αναφέρονται στο άρθρο 5.

(4) Υλικό κατηγορίας 3: ζωικά υποπροϊόντα που αναφέρονται στο άρθρο 6.

(5) Ζώα: όλα τα σπονδυλωτά ή ασπόνδυλα ζώα (περιλαμβανομένων των ιχθύων, των ερπετών και των αμφίβιων).

(6) Εκτρεφόμενα ζώα: κάθε ζώο που συντηρείται, παχύνεται ή εκτρέφεται με στόχο την παραγωγή τροφίμων (κρέατος, γάλακτος, αυγών), μαλλιού, γούνας, φτερών, δερμάτων και κάθε άλλου προϊόντος ζωικής προέλευσης.

(7) Άγρια ζώα: ζώα που δεν συντηρούνται από τον άνθρωπο, με εξαίρεση τους ιχθύς.

(8) Ζώα συντροφιάς: ζώα των ειδών που τρέφονται και συντηρούνται, αλλά δεν καταναλώνονται, από τον άνθρωπο, για λόγους άλλους πλην της γεωργικής εκμετάλλευσης.

(9) Αρμόδια αρχή: η κεντρική αρχή ενός κράτους μέλους που είναι αρμόδια να εξασφαλίζει τη συμμόρφωση με τις απαιτήσεις του παρόντος κανονισμού ή κάθε αρχή στην οποία έχει ανατεθεί αυτή η αρμοδιότητα.

(10) Διάθεση στην αγορά: κάθε ενέργεια που έχει στόχο την παροχή ζωικών υποπροϊόντων, ή παράγωγων προϊόντων τους που καλύπτονται από τον παρόντα κανονισμό, σε έναν τρίτο, με στόχο την πώληση, ή κάθε άλλη μορφή εκχώρησης έναντι πληρωμής ή δωρεάν σε ένα τρίτο μέρος, καθώς και η αποθήκευση με στόχο τη διάθεσή τους σε ένα τρίτο μέρος, ανεξάρτητα από το αν η ενέργεια αυτή πραγματοποιείται στο εσωτερικό ενός κράτους μέλους, μεταξύ κρατών μελών, ή μεταξύ ενός κράτους μέλους και μιας τρίτης χώρας ή αντιστρόφως.

(11) Εμπόριο: εμπόριο προϊόντων μεταξύ κρατών μελών, κατά την έννοια του άρθρου 23 παράγραφος 2 της Συνθήκης.

(12) Παραγωγός: κάθε άτομο η δραστηριότητα του οποίου παράγει ζωικά υποπροϊόντα.

(13) Εγκατάσταση επεξεργασίας: εγκατάσταση επεξεργασίας ζωικών υποπροϊόντων.

(14) Εγκατάσταση επεξεργασίας υλικών της κατηγορίας 1: εγκατάσταση στην οποία υποβάλλονται σε επεξεργασία υλικά της κατηγορίας 1, πριν από την τελική τους διάθεση ή την περαιτέρω μεταποίηση.

(15) Εγκατάσταση επεξεργασίας υλικών της κατηγορίας 2: εγκατάσταση στην οποία υποβάλλονται σε επεξεργασία υλικά της κατηγορίας 2 πριν από την τελική τους διάθεση ή την περαιτέρω μεταποίηση.

(16) Εγκατάσταση επεξεργασίας υλικών της κατηγορίας 3: εγκατάσταση στην οποία υλικά της κατηγορίας 3 μεταποιούνται σε υλικά ζωοτροφών.

(17) Μέθοδοι επεξεργασίας: οι μέθοδοι που απαριθμούνται στο παράρτημα III, κεφάλαιο III.

(18) Εγκατάσταση ελαιοχημικών προϊόντων της κατηγορίας 2: εγκατάσταση επεξεργασίας τετηγμένων λιπών που παράγονται από υλικά της κατηγορίας 2 , υπό τις συνθήκες που ορίζονται στο παράρτημα IV, κεφάλαιο III.

(18α) Εγκατάσταση ελαιοχημικών προϊόντων της κατηγορίας 3: εγκατάσταση επεξεργασίας τετηγμένων λιπών που παράγονται από υλικά της κατηγορίας 3.

(19) Αποτέφρωση: η διάθεση ζωικών υποπροϊόντων ή προϊόντων που παράγονται από αυτά σε εγκατάσταση αποτέφρωσης.

(20) Συναποτέφρωση: η διάθεση ζωικών υποπροϊόντων ή προϊόντων που παράγονται από αυτά σε εγκατάσταση συναποτέφρωσης.

(21) Εγκατάσταση αποτέφρωσης: χώρος διάθεσης, όπως ορίζεται στο άρθρο 3 παράγραφος 4 της οδηγίας 2000/76/ΕΚ [18].

[18] ΕΕ L 332, 28.12.2000, σ. 91.[COM(1998)558 τελικό].

(21α) Εγκατάσταση αποτέφρωσης υψηλής δυναμικότητας: εγκατάσταση αποτέφρωσης με ροή 50 και άνω κιλών ζωικών υποπροϊόντων ανά ώρα.

(21β) Εγκατάσταση αποτέφρωσης χαμηλής δυναμικότητας: εγκατάσταση αποτέφρωσης με ροή κάτω των 50 κιλών ζωικών υποπροϊόντων ανά ώρα.

(22) Εγκατάσταση συναποτέφρωσης: χώρος διάθεσης υποπροϊόντων, όπως ορίζεται στο άρθρο 3 παράγραφος 5 της οδηγίας 2000/76/ΕΚ.

(23) Χώρος υγειονομικής ταφής: χώρος διάθεσης αποβλήτων, όπως ορίζεται από την οδηγία 1999/31/ΕΚ του Συμβουλίου [19].

[19] ΕΕ L 182, 16.7.1999, σ. 1.

(24) Εγκατάσταση βιοαερίου: εγκατάσταση στην οποία πραγματοποιείται βιολογική αποδόμηση οργανικής ύλης, σε συνθήκες αναερόβιας διεργασίας για την παραγωγή και την συλλογή βιοαερίου.

(25) Εγκατάσταση λιπασματοποίησης: εγκατάσταση στην οποία πραγματοποιείται βιολογική αποδόμηση οργανικής ύλης σε συνθήκες αερόβιας διεργασίας.

(26) Προϊόντα τεχνικής καθαρότητας: προϊόντα που παράγονται από ορισμένα ζωικά υποπροϊόντα, τα οποία προορίζονται για άλλους σκοπούς εκτός από τη διατροφή του ανθρώπου ή των ζώων, περιλαμβανομένων των δεψασμένων και κατεργασμένων δορών και δερμάτων, των κυνηγετικών τροπαίων, του επεξεργασμένου μαλλιού, των τριχών και των χονδρών τριχών, των φτερών και τμημάτων φτερών, των προϊόντων μελισσοκομίας, του ορού ιπποειδών, των προϊόντων αίματος, των φαρμακευτικών προϊόντων, των προϊόντων οστών για πορσελάνη, της ζελατίνης και της κόλλας, της επεξεργασμένης κόπρου.

(27) Τεχνική μονάδα: εγκατάσταση παραγωγής προϊόντων τεχνικής καθαρότητας.

(28) Εγκατάσταση ενδιάμεσου χειρισμού υλικών της κατηγορίας 1 ή της κατηγορίας 2: εγκατάσταση στην οποία πραγματοποιείται ενδιάμεσος χειρισμός και/ή προσωρινή αποθήκευση μη επεξεργασμένων υλικών της κατηγορίας 1 ή της κατηγορίας 2, με στόχο την περαιτέρω μεταφορά τους στον τελικό τόπο προορισμού τους. είναι δυνατό να πραγματοποιούνται σε αυτήν ορισμένες δραστηριότητες πρώτης επεξεργασίας, όπως η αφαίρεση δορών και δερμάτων μηρυκαστικών και η μετά τον θάνατο εξέταση των ζώων.

(29) Εγκατάσταση ενδιάμεσου χειρισμού υλικών της κατηγορίας 3: εγκατάσταση στην οποία πραγματοποιείται διαλογή και/ή τεμαχισμός και/ή ψύξη ή βαθεία ψύξη μη επεξεργασμένων υλικών της κατηγορίας 3 σε παρτίδες και/ή στην οποία αποθηκεύονται προσωρινά για τη μετέπειτα μεταφορά τους στον τελικό τόπο προορισμού.

(30) Κέντρα συλλογής: εγκαταστάσεις συλλογής και επεξεργασίας ορισμένων ζωικών υποπροϊόντων που προορίζονται να χρησιμοποιηθούν ως ζωοτροφές για τις κατηγορίες ζώων τα οποία αναφέρονται στο άρθρο 21, παράγραφος 1, στοιχείο (γ).

(31) Εγκατάσταση αποθήκευσης: εγκατάσταση πλην των εγκαταστάσεων που καλύπτονται από την οδηγία 95/69/ΕΚ [20], στην οποία αποθηκεύονται προσωρινά ζωικά υποπροϊόντα που έχουν υποστεί επεξεργασία, πριν από την τελική τους χρήση ή διάθεση.

[20] ΕΕ L 332, 30.12.1995, σ. 15.

(32) Μη επεξεργασμένα ζωικά υποπροϊόντα: ζωικά υποπροϊόντα τα οποία έχουν υποστεί ψύξη ή άλλη επεξεργασία που δεν έχει σαν αποτέλεσμα την ασφαλή καταστροφή των παθογόνων παραγόντων.

(33) Μεταποιημένες ζωικές πρωτεϊνες: ζωικές πρωτεϊνες που παράγονται εξ` ολοκλήρου από υλικά της κατηγορίας 3, τα οποία έχουν υποστεί επεξεργασία, ώστε να είναι κατάλληλα να χρησιμοποιηθούν απευθείας ως υλικά ζωοτροφών ή οργανικά λιπάσματα ή βελτιωτικά του εδάφους ή ως ζωοτροφές ή τροφές ζώων συντροφιάς. σε αυτές περιλαμβάνονται το ιχθυάλευρο, το κρεατάλευρο, το οστεάλευρο, το κρεατοστεάλευρο, το αιματάλευρο, τα κατάλοιπα τήξης λιπών σε ξηρή κατάσταση, το χηλάλευρο, το κερατάλευρο και άλλα ομοειδή προϊόντα, περιλαμβανομένων του μείγματος ή προϊόντων τα οποία περιέχουν τα ανωτέρω προϊόντα.

(34) Υλικό ζωοτροφών: ζωοτροφές ζωικής προέλευσης για εκτρεφόμενα ζώα, περιλαμβανομένων των μεταποιημένων ζωικών πρωτεϊνών, των τετηγμένων λιπών, του ιχθυέλαιου, της ζελατίνης και των προϊόντων υδρόλυσης πρωτεϊνών, του όξινου φωσφορικού ασβεστίου, του γάλακτος και των γαλακτοκομικών προϊόντων.

(35) Οργανικά λιπάσματα και βελτιωτικά του εδάφους: υλικά ζωικής προέλευσης που χρησιμοποιούνται για τη συντήρηση ή τη βελτίωση της τροφής των φυτών και των φυσικών και χημικών ιδιοτήτων και της βιολογικής δραστηριότητας των εδαφών, μεμονωμένα ή σε συνδυασμό μεταξύ τους. σε αυτά είναι δυνατό να περιλαμβάνονται λίπασμα ή κατάλοιπα διάσπασης από την παραγωγή βιοαερίου.

(36) Παρτίδα: ποσότητα ενός προϊόντος που παράγεται, παρασκευάζεται ή συσκευάζεται πρακτικά με τις ίδιες συνθήκες.

(37) Τετηγμένα λίπη: λίπη που προέρχονται από την επεξεργασία υλικών της κατηγορίας 2 ή της κατηγορίας 3.

(38) Κατάλοιπα της τήξης λιπών: το πρωτεϊνούχο κατάλοιπο της τήξης, μετά τον μερικό διαχωρισμό του λίπους και του ύδατος.

(39) Τροφές ζώων συντροφιάς: τροφές ζώων συντροφιάς που μπορεί να περιέχουν υλικά της κατηγορίας 3.

(40) Δερμάτινα κόκκαλα για σκύλους: μη δεψασμένα βρώσιμα προϊόντα για ζώα συντροφιάς, τα οποία παράγονται από δορές και δέρματα οπληφόρων ή από άλλο υλικό ζωικής προέλευσης.

(41) Εγκατάσταση παραγωγής ζωοτροφών για ζώα συντροφιάς: μονάδα παραγωγής ζωοτροφών ή συστατικών ζωοτροφών για ζώα συντροφιάς ή δερμάτινων κοκκάλων για σκύλους, στις οποίες χρησιμοποιούνται ορισμένα ζωικά υποπροϊόντα για την παρασκευή αυτών των ζωοτροφών ή συστατικών τους ή δερμάτινων κοκκάλων για σκύλους.

(42) Κόπρος: περιττώματα και/ή ούρα δίχηλων ζώων, ιπποειδών και/ή πουλερικών, με ή χωρίς απορρίμματα, και γκουανό.

(43) ΜΣΕ: όλες οι μεταδοτικές μορφές σπογγώδους εγκεφαλοπάθειας, με εξαίρεση αυτές που παρουσιάζονται στον άνθρωπο.

(44) Υλικό ειδικού κινδύνου: υλικό που αναφέρεται στο παράρτημα V του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου [21] [για την πρόληψη και τον έλεγχο της μεταδοτικής σπογγώδους εγκεφαλοπάθειας].

[21] ΕΕ L 147, 31.5.2001, σ. 1.

(45) Υπολείμματα τροφίμων: όλα τα τροφικά απόβλητα που προέρχονται από εστιατόρια, μονάδες τροφοδοσίας και μαγειρεία, όπου συμπεριλαμβάνονται τα κεντρικά μαγειρεία και οι κουζίνες των νοικοκυριών.

(46) Περιοχές δύσκολης πρόσβασης: περιοχές όπου η συγκέντρωση ζωικού κεφαλαίου είναι μικρή και όπου οι εγκαταστάσεις τόσο απομακρυσμένες ώστε οι αναγκαίες ρυθμίσεις για τη συλλογή και τη μεταφορά θα ήταν απαράδεκτα επαχθείς σε σύγκριση με την τοπική διάθεση.

(47) Βοσκότοπος: έκταση γης που καλύπτεται από χόρτο νομής ή άλλη ποώδη βλάστηση και στην οποία μπορούν να βοσκήσουν εκτρεφόμενα ζώα.

Άρθρο 3 Γενικές υποχρεώσεις

Η συλλογή, η μεταφορά, η αποθήκευση, ο εν γένει χειρισμός, η επεξεργασία, η τελική διάθεση, η διάθεση στην αγορά, η εισαγωγή από τρίτες χώρες και η χρησιμοποίηση των ζωικών υποπροϊόντων και των παράγωγων προϊόντων τους υπόκεινται στις διατάξεις του παρόντος κανονισμού.

ΚΕΦΑΛΑΙΟ II

ΚΑΤΑΤΑΞΗ ΣΕ ΚΑΤΗΓΟΡΙΕΣ, ΣΥΛΛΟΓΗ, ΜΕΤΑΦΟΡΑ ΚΑΙ ΠΡΟΣΩΡΙΝΗ ΑΠΟΘΗΚΕΥΣΗ ΖΩΙΚΩΝ ΥΠΟΠΡΟΪΟΝΤΩΝ

Άρθρο 4 Υλικά της κατηγορίας 1

1. Τα υλικά της κατηγορίας 1 περιλαμβάνουν τα κατωτέρω ζωικά προϊόντα, ή κάθε υλικό που περιέχει αυτά τα υποπροϊόντα:

(α) όλα τα μέρη του σώματος, περιλαμβανομένων των δορών και των δερμάτων, των εξής ζώων:

(i) ζώων για τα οποία υπάρχει υπόνοια ότι έχουν μολυνθεί από τη ΜΣΕ σύμφωνα με τον κανονισμό αριθ. (ΕΚ) 999/2001 ή έχει επίσημα επιβεβαιωθεί η παρουσία ΜΣΕ, συμπεριλαμβανομένων των ζώων τα οποία θανατώνονται στο πλαίσιο μέτρων εξάλειψης της ΜΣΕ.

(ii) ζώων, πλην των εκτρεφόμενων ζώων και των αγρίων ζώων, όπως ιδίως τα ζώα συντροφιάς και τα ζώα ζωολογικών κήπων και τσίρκων.

(iii) πειραματόζωων, όπως ορίζονται από το άρθρο 2 της οδηγίας 86/609/ΕΟΚ του Συμβουλίου [22].

[22] ΕΕ L 358, 18.12.1986, σ. 1.

(iv) αγρίων ζώων που δεν εκτρέφονται από τον άνθρωπο, όταν υπάρχει υπόνοια ότι έχουν μολυνθεί με ασθένειες μεταδοτικές στον άνθρωπο ή στα ζώα.

(β) (i) υλικό ειδικού κινδύνου.και

(ii) στις περιπτώσεις που, κατά τη διάθεση, δεν αφαιρείται το υλικό ειδικού κινδύνου, ολόκληρο το σώμα των νεκρών ζώων που περιέχει υλικά ειδικού κινδύνου.

(γ) προϊόντα που προέρχονται από ζώα στα οποία έχουν χορηγηθεί απαγορευμένες ουσίες βάσει της οδηγίας 96/22/ΕΚ, και προϊόντα ζωικής προέλευσης που περιέχουν υπολείμματα μολυσματικών παραγόντων για το περιβάλλον και άλλων ουσιών οι οποίες απαριθμούνται στην ομάδα Β (3) του παραρτήματος I της οδηγίας 96/23/ΕΚ του Συμβουλίου [23], εάν τα κατάλοιπα αυτά υπερβαίνουν το επιτρεπόμενο όριο που ορίζεται από την κοινοτική νομοθεσία ή, ελλείψει κοινοτικών διατάξεων, από την εθνική νομοθεσία.

[23] ΕΕ L 125, 23.5.1996, σ. 10.

(δ) όλα τα ζωικά υλικά που συλλέγονται κατά τον καθαρισμό λυμάτων από τις εγκαταστάσεις επεξεργασίας υλικών της κατηγορίας 1 και από άλλους χώρους στους οποίους αφαιρείται υλικό ειδικού κινδύνου, περιλαμβανομένων των υλικών από τις εργασίες εσχαρισμού και εξάμμωσης, του λίπους και μείγματος ελαίων, της υγρής κόπρου και υλικών τα οποία αφαιρούνται από τις αποχετεύσεις αυτών των εγκαταστάσεων.

(ε) υπολείμματα τροφίμων από μεταφορικά μέσα που εκτελούν διεθνείς μεταφορές,

(στ) μείγματα υλικών της κατηγορίας 1 με υλικά είτε της κατηγορίας 2 είτε της κατηγορίας 3 ή και των δύο κατηγοριών.

2. Τα υλικά της κατηγορίας 1 συλλέγονται και μεταφέρονται χωρίς αδικαιολόγητη καθυστέρηση σύμφωνα με το άρθρο 7 και, εκτός εάν προβλέπεται διαφορετικά στα άρθρα 21 και 21α, αφού τοποθετηθεί επ'αυτών μόνιμη σήμανση στην περίπτωση υλικού ειδικού κινδύνου σύμφωνα με τον κανονισμό 999/2001:

(α) διατίθενται άμεσα ως απόβλητα μέσω αποτέφρωσης σε εγκεκριμένη εγκατάσταση αποτέφρωσης σύμφωνα με το άρθρο 9α.

(β) υποβάλλονται σε επεξεργασία σε εγκεκριμένη εγκατάσταση επεξεργασίας δυνάμει του άρθρου 10 σύμφωνα με μία από τις μεθόδους επεξεργασίας 1-5 που αναφέρονται στο παράρτημα ΙΙΙ, κεφάλαιο ΙΙΙ ή, όταν το απαιτήσει η αρμόδια αρχή, σύμφωνα με τη μέθοδο επεξεργασίας 1 οπότε στο υλικό που προκύπτει τοποθετείται μόνιμη σήμανση, εφόσον είναι τεχνικά δυνατό οσφρητική σήμανση, σύμφωνα με το παράρτημα IV, κεφάλαιο Ι και διατίθενται τελικά ως απόβλητα με τη μέθοδο της αποτέφρωσης ή της συναποτέφρωσης σε εγκεκριμένη εγκατάσταση αποτέφρωσης ή συναποτέφρωσης, σύμφωνα με το άρθρο 9α.

(γ) με εξαίρεση τα υλικά που αναφέρονται στην παράγραφο 1, στοιχείο (α), σημείο (i), υποβάλλονται σε επεξεργασία σε εγκεκριμένη εγκατάσταση επεξεργασίας, σύμφωνα με το άρθρο 10, με τη μέθοδο επεξεργασίας 1, και στο υλικό που προκύπτει από αυτήν τοποθετείται μόνιμη σήμανση, εφόσον είναι τεχνικά δυνατό οσφρητική σήμανση, σύμφωνα με το παράρτημα IV, κεφάλαιο Ι και διατίθεται τελικά δια της ταφής σε εγκεκριμένο χώρο υγειονομικής ταφής βάσει της οδηγίας 1999/31/ΕΚ.

(δ) διατίθεται με άλλους εγκεκριμένους τρόπους, σύμφωνα με τη διαδικασία που αναφέρεται στο άρθρο 33 παράγραφος 2, μετά από διαβούλευση με την αρμόδια επιστημονική επιτροπή.

3. Ο ενδιάμεσος χειρισμός ή η αποθήκευση υλικών της κατηγορίας 1 πραγματοποιούνται μόνο σε εγκαταστάσεις ενδιάμεσου χειρισμού της κατηγορίας 1, οι οποίες εγκρίνονται σύμφωνα με το άρθρο 9.

4. Οι μέθοδοι διάθεσης που αναφέρονται στα σημεία (α) έως (δ) της παραγράφου 2 ανωτέρω αναθεωρούνται υπό το φως νέων επιστημονικών δεδομένων σύμφωνα με τη διαδικασία του άρθρου 33 παράγραφος 2, αφού ζητηθεί η γνώμη της αρμόδιας επιστημονικής επιτροπής.

5. Tα υλικά της κατηγορίας 1, πλην των παραγώγων προϊόντων τους που αναφέρονται στο παράρτημα VI, δεν εξάγονται σε τρίτες χώρες.

Άρθρο 5 Υλικά της κατηγορίας 2

1. Τα υλικά της κατηγορίας 2 περιλαμβάνουν τα ακόλουθα ζωικά υποπροϊόντα ή κάθε υλικό που περιέχει αυτά τα υποπροϊόντα:

(α) κόπρος από όλα τα είδη ζώων και περιεχόμενο του πεπτικού συστήματος θηλαστικών.

(β) όλα τα υλικά ζωικής προέλευσης που συλλέγονται κατά τον καθαρισμό λυμμάτων από σφαγεία, πλην των σφαγείων που αναφέρονται στο άρθρο 4, παράγραφος 1, στοιχείο (δ), ή από μονάδες επεξεργασίας υλικών της κατηγορίας 2, περιλαμβανομένων των υλικών που προέρχονται από τις εργασίες εσχαρισμού και εξάμμωσης, του λίπους και μειγμάτων ελαίων, της υγρής κόπρου και των υλικών που απομακρύνονται από τις αποχετεύσεις αυτών των εγκαταστάσεων.

(γ) προϊόντα ζωικής προέλευσης που περιέχουν κατάλοιπα κτηνιατρικών φαρμάκων και μολυσματικούς παράγοντες που απαριθμούνται στην ομάδα B (1) και (2) του παραρτήματος I της οδηγίας 96/23/ΕΚ, εάν τα κατάλοιπα αυτά υπερβαίνουν το επιτρεπόμενο επίπεδο που καθορίζεται από την κοινοτική νομοθεσία.

(δ) προϊόντα ζωικής προέλευσης, διαφορετικά από το υλικό της κατηγορίας 1, τα οποία εισάγονται από τρίτες χώρες και για τα οποία διαπιστώνεται κατά τις επιθεωρήσεις που προβλέπονται από την κοινοτική νομοθεσία ότι δεν τηρούν τις κτηνιατρικές διατάξεις όσον αφορά την εισαγωγή στην Κοινότητα, εκτός εάν επανεξαχθούν ή εάν επιτραπεί η εισαγωγή τους υπό περιοριστικούς όρους δυνάμει της κοινοτικής νομοθεσίας.

(ε) μείγματα υλικών της κατηγορίας 2 με υλικά της κατηγορίας 3.

(στ) ζωικά υποπροϊόντα, πλην των υλικών της κατηγορίας 1 ή των υλικών της κατηγορίας 3.

2. Τα υλικά της κατηγορίας 2 συλλέγονται και μεταφέρονται χωρίς άσκοπη καθυστέρηση, σύμφωνα με τις διατάξεις του άρθρου 7 και, εκτός εάν προβλέπεται διαφορετικά στα άρθρα 21 και 2α,:

(α) διατίθενται άμεσα ως απόβλητα με αποτέφρωση ή συναποτέφρωση σε εγκεκριμένη εγκατάσταση αποτέφρωσης ή συναποτέφρωσης σύμφωνα με το άρθρο 9α.

(β) υποβάλλονται σε επεξεργασία σε εγκεκριμένη εγκατάσταση επεξεργασίας δυνάμει του άρθρου 10 σύμφωνα με μία από τις μεθόδους επεξεργασίας 1 έως 5 που αναφέρονται στο παράρτημα ΙΙΙ, κεφάλαιο ΙΙΙ ή, όταν το απαιτήσει η αρμόδια αρχή, σύμφωνα με τη μέθοδο επεξεργασίας 1 οπότε στο υλικό που προκύπτει τοποθετείται μόνιμη σήμανση, εφόσον είναι τεχνικά δυνατό οσφρητική σήμανση, σύμφωνα με το παράρτημα IV, κεφάλαιο Ι και:

(i) διατίθενται ως απόβλητα είτε με αποτέφρωση είτε με συναποτέφρωση σε εγκεκριμένη εγκατάσταση αποτέφρωσης ή συναποτέφρωσης, σύμφωνα σύμφωνα με το άρθρο 9α ή

(ii) στην περίπτωση τετηγμένων λιπών, υποβάλλονται σε περαιτέρω μεταποίηση σε παράγωγα λίπους που πρόκειται να χρησιμοποιηθούν ως οργανικά λιπάσματα ή βελτιωτικά του εδάφους ή για άλλες τεχνικές χρήσεις, εξαιρουμένης της χρήσης για καλλυντικά, φαρμακευτικά και ιατροτεχνολογικά προϊόντα, σε εγκεκριμένη μονάδα ελαιοχημικών προϊόντων της κατηγορίας 2, σύμφωνα με το άρθρο 11,

(γ) υποβάλλονται σε επεξεργασία σε εγκεκριμένη εγκατάσταση επεξεργασίας, δυνάμει του άρθρου 10, σύμφωνα με τη μέθοδο επεξεργασίας 1 που αναφέρεται στο παράρτημα ΙΙΙ, κεφάλαιο ΙΙΙ, οπότε στο υλικό που προκύπτει τοποθετείται μόνιμη σήμανση, εφόσον είναι τεχνικά δυνατό οσφρητική σήμανση, σύμφωνα με το παράρτημα IV, κεφάλαιο Ι και:

(i) στην περίπτωση που προκύπτει πρωτεϊνούχο υλικό χρησιμοποιείται ως οργανικό λίπασμα ή βελτιωτικό του εδάφους σύμφωνα με τις απαιτήσεις που έχουν τυχόν εγκριθεί σύμφωνα με τη διαδικασία του άρθρου 33 παράγραφος 2, αφού ζητηθεί η γνώμη της αρμόδιας επιστημονικής επιτροπής, ή

(ii) μεταποιείται σε μονάδα βιοαερίου ή σε μονάδα λιπασματοποίησης που εγκρίνεται σύμφωνα με τις διατάξεις του άρθρου 12, ή

(iii) διατίθενται ως απόβλητα δια της ταφής σε χώρο υγειονομικής ταφής δυνάμει της οδηγίας 1999/31/ΕΚ.

(δ) τα υλικά που προέρχονται από ιχθύς, τοποθετούνται σε σιλό ή λιπασματοποιούνται, σύμφωνα με τους κανόνες που θα εκδοθούν βάσει της διαδικασίας που αναφέρεται στο άρθρο 33, παράγραφος 2.

(ε) η κόπρος και το περιεχόμενο πεπτικού συστήματος και τα υλικά που συλλέγονται από σφαγεία, όπως αναφέρεται στην παράγραφο 1, στοιχείο (β):

(i) χρησιμοποιούνται χωρίς επεξεργασία ως πρώτη ύλη σε μονάδα παραγωγής βιοαερίου ή σε μονάδα λιπασματοποίησης, ή υποβάλλονται σε επεξεργασία σε τεχνική μονάδα που εγκρίνεται γι αυτό τον σκοπό,

(ii) εάν δεν υπάρχει υπόνοια ότι είναι δυνατό να μεταδώσουν σοβαρές μεταδοτικές ασθένειες, επιστρώνονται στο έδαφος, σύμφωνα με τις διατάξεις του παρόντος κανονισμού.

(στ) διατίθενται με άλλα μέσα τα οποία εγκρίνονται σύμφωνα με τη διαδικασία του άρθρου 33, παράγραφος 2, μετά από διαβούλευση με την αρμόδια επιστημονική επιτροπή.

3. Ο ενδιάμεσος χειρισμός ή η αποθήκευση υλικών της κατηγορίας 2, πλην της κόπρου, πραγματοποιείται μόνο σε εγκεκριμένες εγκαταστάσεις ενδιάμεσου χειρισμού της κατηγορίας 2, σύμφωνα με το άρθρο 9.

4. Οι μέθοδοι διάθεσης που αναφέρονται στα σημεία (α) έως (δ) της παραγράφου 2 ανωτέρω αναθεωρούνται υπό το φως νέων επιστημονικών δεδομένων σύμφωνα με τη διαδικασία του άρθρου 33 παράγραφος 2, αφού ζητηθεί η γνώμη της αρμόδιας επιστημονικής επιτροπής.

5. Τα υλικά της κατηγορίας 2, πλην των παραγώγων προϊόντων τους, που αναφέρονται στο παράρτημα VI, δεν επιτρέπεται να εξάγονται σε τρίτες χώρες.

Άρθρο 6 Υλικά της κατηγορίας 3

1. Τα υλικά της κατηγορίας 3 περιλαμβάνουν τα ακόλουθα ζωικά υποπροϊόντα, ή κάθε υλικό που περιέχει παρόμοια υποπροϊόντα:

(α) όλα τα μέρη σφαγέντων ζώων τα οποία κρίνονται κατάλληλα για κατανάλωση από τον άνθρωπο, σύμφωνα με την κοινοτική νομοθεσία, αλλά δεν προορίζονται για κατανάλωση από τον άνθρωπο για εμπορικούς λόγους.

(β) όλα τα μέρη σφαγέντων ζώων, τα οποία έχουν απορριφθεί ως ακατάλληλα για κατανάλωση από τον άνθρωπο, αλλά δεν φέρουν σημεία ασθενειών μεταδοτικών στον άνθρωπο ή στα ζώα και έχουν ληφθεί από σφάγια τα οποία κρίθηκαν κατάλληλα για κατανάλωση από τον άνθρωπο, σύμφωνα με την κοινοτική νομοθεσία.

(γ) δορές και δέρματα, οπλές και κέρατα, χονδρές τρίχες χοίρων και φτερά που προέρχονται από ζώα τα οποία έχουν σφαγεί σε σφαγείο, έχουν υποβληθεί σε πριν από τη σφαγή επιθεώρηση και έχουν κριθεί κατάλληλα για σφαγή, και προορίζονται για κατανάλωση από τον άνθρωπο σύμφωνα με την κοινοτική νομοθεσία.

(δ) αίμα που λαμβάνεται από ζώα τα οποία έχουν σφαγεί σε σφαγείο, έχουν υποβληθεί σε πριν από τη σφαγή επιθεώρηση και έχουν κριθεί κατάλληλα για σφαγή, και προορίζονται για κατανάλωση από τον άνθρωπο σύμφωνα με την κοινοτική νομοθεσία.

(ε) ζωικά υποπροϊόντα που προέρχονται από την παραγωγή προϊόντων τα οποία προορίζονται για κατανάλωση από τον άνθρωπο, περιλαμβανομένων των απολιπανθέντων οστών και των καταλοίπων τήξης λιπών.

(στ) τρόφιμα ζωικής προέλευσης ή τρόφιμα που περιέχουν προϊόντα ζωικής προέλευσης, διαφορετικά από τα υπολείμματα τροφίμων, τα οποία προορίζονταν αρχικά για κατανάλωση από τον άνθρωπο, αλλά προορίζονται πλέον για τη διατροφή ζώων, για εμπορικούς λόγους, ή λόγω προβλημάτων που σχετίζονται με ελαττωματική παραγωγή ή συσκευασία ή με άλλες ατέλειες, οι οποίες δεν παρουσιάζουν κανένα κίνδυνο για τον άνθρωπο ή για τα ζώα,

(ζ) νωπό γάλα που προέρχεται από ζώα τα οποία δεν παρουσιάζουν κλινικά σημεία κάποιας ασθένειας η οποία είναι δυνατό να μεταδοθεί μέσω αυτού του προϊόντος στον άνθρωπο ή στα ζώα.

(η) ιχθύες ή άλλα θαλάσσια ζώα, με εξαίρεση τα θαλάσσια θηλαστικά, τα οποία αλιεύονται στην ανοιχτή θάλασσα με στόχο την παραγωγή ιχθυάλευρου.

(θ) εντόσθια νωπών ιχθύων που προέρχονται από μονάδες μεταποίησης προϊόντων ιχθύων για κατανάλωση από τον άνθρωπο.

(ι) όστρακα, υποπροϊόντα ιχθυοτροφείων και υποπροϊόντα σπασμένων αυγών που προέρχονται από ζώα τα οποία δεν παρουσίαζαν κλινικά σημεία καμίας ασθένειας που είναι δυνατό να μεταδοθεί μέσω αυτού του προϊόντος στον άνθρωπο ή στα ζώα.

(ια) αίμα, δορές και δέρματα, οπλές, φτερά, μαλλί, κέρατα, τρίχες και γούνες που προέρχονται από ζώα τα οποία δεν παρουσίαζαν κλινικά συμπτώματα καμίας ασθένειας η οποία είναι δυνατό να μεταδοθεί μέσω αυτών των προϊόντων στον άνθρωπο ή στα ζώα.

(ιβ) υπολείμματα τροφίμων πλην των αναφερομένων στο άρθρο 4 παράγραφος 1 στοιχείο (ε).

2. Τα υλικά της κατηγορίας 3 συλλέγονται και μεταφέρονται σε ψύξη σύμφωνα με το παράρτημα ΙΙ, χωρίς άσκοπη καθυστέρηση σύμφωνα με τις διατάξεις του άρθρου 7 και, εκτός εάν προβλέπεται διαφορετικά στα άρθρα 21 και 21α,:

(α) διατίθενται άμεσα ως απόβλητα με αποτέφρωση ή συναποτέφρωση σε εγκεκριμένη εγκατάσταση αποτέφρωσης ή συναποτέφρωσης σύμφωνα με το άρθρο 9α,

(β) υποβάλλονται σε επεξεργασία σε εγκεκριμένη εγκατάσταση επεξεργασίας σύμφωνα με το άρθρο 15,

(γ) υποβάλλονται σε επεξεργασία σε εγκεκριμένη τεχνική εγκατάσταση σύμφωνα με το άρθρο 16,

(δ) χρησιμοποιούνται ως πρώτη ύλη σε εγκεκριμένη μονάδα παραγωγής ζωοτροφών για ζώα συντροφιάς, σύμφωνα με το άρθρο 16,

(ε) υποβάλλονται σε επεξεργασία σε εγκεκριμένη εγκατάσταση επεξεργασίας υποπροϊόντων σύμφωνα με το άρθρο 10, ή σε εγκεκριμένη εγκατάσταση επεξεργασίας, σύμφωνα με το άρθρο 15, και το παραγόμενο υλικό διατίθεται τελικά ως απόβλητο είτε με αποτέφρωση είτε με συναποτέφρωση σε εγκατάσταση αποτέφρωσης ή συναποτέφρωσης που έχει εγκριθεί βάσει του άρθρου 9α ή σε εγκεκριμένο χώρο υγειονομικής ταφής βάσει της οδηγίας 1999/31/ΕΚ.

(στ) μεταποιούνται σε μονάδα παραγωγής βιοαερίου ή σε εγκεκριμένη μονάδα λιπασματοποίησης, σύμφωνα με το άρθρο 12 ή

(ζ) στην περίπτωση υπολειμμάτων τροφίμων που αναφέρονται στην παράγραφο 1 στοιχείο (ιβ) μεταποιούνται σε μονάδα παραγωγής βιοαερίου ή λιπασματοποιούνται σύμφωνα με τους κανόνες που θεσπίζονται δυνάμει της διαδικασίας του άρθρου 33 παράγραφος 2 ή, εάν τέτοιοι κανόνες δεν έχουν θεσπιστεί, δυνάμει της εθνικής νομοθεσίας.

3. Ο ενδιάμεσος χειρισμός και/ή αποθήκευση υλικών της κατηγορίας 3 πραγματοποιείται μόνο σε εγκεκριμένες εγκαταστάσεις ενδιάμεσου χειρισμού της κατηγορίας 3, σύμφωνα με το άρθρο 9.

Άρθρο 7 Συλλογή και μεταφορά

Τα ζωικά υποπροϊόντα και τα επεξεργασμένα παράγωγά τους συλλέγονται, μεταφέρονται και ταυτοποιούνται σύμφωνα με τις διατάξεις του παραρτήματος II.

Οι τρεις κατηγορίες ζωικών υποπροϊόντων υποβάλλονται σε αυστηρό και πλήρη διαχωρισμό κατά το χειρισμό, τη συλλογή και τη μεταφορά και

(α) στο υλικό της κατηγορίας 1 και της κατηγορίας 2 και τα παράγωγά τους που αναφέρονται στα άρθρα 4 και 5, τοποθετείται μόνιμη σήμανση, εφόσον δε είναι τεχνικά εφικτό οσφρητική σήμανση, σύμφωνα με το παράρτημα IV, κεφάλαιο I.

(β) το υλικό της κατηγορίας 3 l αποθηκεύεται και μεταφέρεται πάντα σε ψύξη ή κατάψυξη σύμφωνα με τα παραρτήματα II και VIII, και φυλάσσεται χωριστά ανά είδος ζώου.

2. Κατά τη μεταφορά, ένα εμπορικό έγγραφο ή, εάν το απαιτεί ο παρών κανονισμός, ένα υγειονομικό πιστοποιητικό συνοδεύει τα ζωικά υποπροϊόντα και τα επεξεργασμένα προϊόντα. Tο εμπορικό έγγραφο και το υγειονομικό πιστοποιητικό πρέπει να τηρούν τις απαιτήσεις και να φυλάσσονται τη χρονική περίοδο που ορίζεται στο παράρτημα II.

3. Τα κράτη μέλη εξασφαλίζουν ότι έχουν τεθεί σε εφαρμογή οι απαραίτητες ρυθμίσεις για τη συλλογή και τη μεταφορά υλικού των κατηγοριών 1 και 2 σύμφωνα με το παράρτημα II.

Άρθρο 8 Μητρώα

1. Οι παραγωγοί που αποστέλλουν ζωικά υποπροϊόντα από όλες τις εγκαταστάσεις τηρούν μητρώο για κάθε αποστολή, στο οποίο καταγράφονται:

(α) η ημερομηνία εξαγωγής του υλικού από τις εγκαταστάσεις.

(β) η ποσότητα και η περιγραφή του υλικού και του ιχνηθέτη, εφόσον ενδείκνυται.

(γ) ο τόπος προορισμού στον οποίο αποστέλλονται τα υποπροϊόντα. και

(δ) το ονοματεπώνυμο του κατόχου της μεταφορικής εταιρείας.

2. Κάθε άτομο που μεταφέρει ζωικά υποπροϊόντα καταγράφει κατά τη στιγμή της παραλαβής τους:

(α) τη διεύθυνση των εγκαταστάσεων από τις οποίες συλλέγεται το υλικό.

(β) την ημερομηνία συλλογής του υλικού.

(γ) την ποσότητα και περιγραφή του υλικού και του ιχνηθέτη, εφόσον ενδείκνυται.

(δ) τον τόπο προορισμού στον οποίο πρόκειται να μεταφερθεί.

3. Κάθε άτομο που παραλαμβάνει ζωικά υποπροϊόντα τηρεί μητρώο εισερχομένων αποστολών στο οποίο καταγράφονται:

(α) η ημερομηνία άφιξης του υλικού.

(β) η διεύθυνση των εγκαταστάσεων από τις οποίες πραγματοποιήθηκε η αποστολή του υλικού.

(γ) η ποσότητα και περιγραφή του υλικού και του ιχνηθέτη, εφόσον ενδείκνυται.

(δ) το ονοματεπώνυμο και η διεύθυνση του κατόχου της μεταφορικής εταιρείας η οποία μετέφερε το υλικό.

4. Τα μητρώα που αναφέρονται στις παραγράφους 1, 2 και 3 πρέπει να διατηρούνται για διάστημα τουλάχιστον δύο ετών και να επιδεικνύονται στις αρμόδιες αρχές.

Άρθρο 9 Εγκαταστάσεις ενδιάμεσου χειρισμού και εγκαταστάσεις αποθήκευσης

1. Οι εγκαταστάσεις ενδιάμεσου χειρισμού και οι εγκαταστάσεις αποθήκευσης των κατηγοριών 1, 2 και 3 πρέπει να εγκρίνονται από την αρμόδια αρχή.

2. Για να λάβει έγκριση, η εγκατάσταση ενδιάμεσου χειρισμού υλικών της κατηγορίας 1 ή της κατηγορίας 2 πρέπει:

(α) να πληροί τις απαιτήσεις του παραρτήματος VIII, κεφάλαιο I.

(β) να χειρίζεται και να αποθηκεύει υλικά της κατηγορίας 1 και της κατηγορίας 2, σύμφωνα με τις διατάξεις του παραρτήματος VIII, κεφάλαιο II, μέρος B.

(γ) να έχει υποβληθεί σε αυτοέλεγχο των εγκαταστάσεων, όπως προβλέπει το άρθρο 22.

(δ) να ελεγχθεί από τη δημόσια αρχή, σύμφωνα με το άρθρο 23.

3. Για να λάβει έγκριση, η εγκατάσταση ενδιάμεσου χειρισμού υλικών της κατηγορίας 3 πρέπει:

(α) να είναι φυσικά διαχωρισμένη από εγκαταστάσεις υλικού της κατηγορίας 1 και 2 και να πληροί τις απαιτήσεις του παραρτήματος VIII, κεφάλαιο I.

(β) να χειρίζεται και να αποθηκεύει υλικό της κατηγορίας 3, σύμφωνα με το παράρτημα VIII, κεφάλαιο II, μέρος A.

(γ) να έχει υποβληθεί σε αυτοέλεγχο των εγκαταστάσεων, σύμφωνα με το άρθρο 22.

(δ) να ελεγχθεί από την αρμόδια αρχή, σύμφωνα με το άρθρο 23.

4. Για να λάβουν έγκριση, οι εγκαταστάσεις αποθήκευσης πρέπει:

(α) να πληρούν τις απαιτήσεις του παραρτήματος VIII, κεφάλαιο III.

(β) να αποθηκεύουν επεξεργασμένα ζωικά υποπροϊόντα, σύμφωνα με τις διατάξεις του παραρτήματος VIII, κεφάλαιο III, σημείο 3).

(γ) να επιτηρούνται από την αρμόδια αρχή.

Άρθρο 9α Έγκριση των εγκαταστάσεων αποτέφρωσης και συναποτέρφρωσης

1. Η αποτέφρωση και συναποτέφρωση των επεξεργασμένων προϊόντων πραγματοποιούνται σύμφωνα με τις διατάξεις της οδηγίας 2000/76/ΕΚ. Η αποτέφρωση και η συναποτέφρωση των ζωικών υποπροϊόντων πραγματοποιούνται είτε σύμφωνα με τις διατάξεις της οδηγίας 2000/76/EC ή, όταν δεν εφαρμόζεται η προαναφερθείσα οδηγία, σύμφωνα με τις διατάξεις του παρόντος κανονισμού. Οι εγκαταστάσεις αποτέφρωσης και συναποτέφρωσης εγκρίνονται δυνάμει της προαναφερθείσας οδηγίας ή σύμφωνα με την παράγραφο 2 και 3.

2. Προκειμένου να εγκριθεί από την αρμόδια αρχή με σκοπό τη διάθεση ζωικών υποπροϊόντων, μία εγκατάσταση αποτέφρωσης ή συναποτέφρωσης υψηλής δυναμικότητας η οποία δεν εμπίπτει στην οδηγία 2000/76/ΕΚ, πρέπει:

(α) να πληροί τους γενικούς όρους του παραρτήματος XII , κεφάλαιο I.

(β) να τηρεί τις συνθήκες λειτουργίας του παραρτήματος XII , κεφάλαιο II.

(γ) να τηρεί τις απαιτήσεις του παραρτήματος XII, κεφάλαιο III, σε ό,τι αφορά τις απορρίψεις υδάτων.

(δ) να τηρεί τις απαιτήσεις του παραρτήματος XII, κεφάλαιο IV, σε ό,τι αφορά τα υπολείμματα.

(ε) να τηρεί τις απαιτήσεις για τη μέτρηση της θερμοκρασίας που προβλέπονται στο παράρτημα XII, κεφάλαιο V. και

(στ) να τηρεί τις απαιτήσεις σχετικά με ασυνήθεις συνθήκες λειτουργίας που προβλέπονται στο παράρτημα XII, κεφάλαιο VI.

3. Προκειμένου να εγκριθεί από την αρμόδια αρχή με σκοπό τη διάθεση ζωικών υποπροϊόντων, μία εγκατάσταση αποτέφρωσης ή συναποτέφρωσης χαμηλής δυναμικότητας, η οποία δεν εμπίπτει στην οδηγία 2000/76/ΕΚ, πρέπει:

(α) να χρησιμοποιείται μόνο για τη διάθεση νεκρών ζώων συντροφιάς ή/και υλικού των κατηγοριών 2 και 3.

(β) εάν βρίσκεται μέσα σε κτηνοτροφική εκμετάλλευση, να χρησιμοποιείται μόνο για τη διάθεση υλικού της συγκεκριμένης εκμετάλλευσης.

(γ) να πληροί τους γενικούς όρους του παραρτήματος XII , κεφάλαιο I.

(δ) να τηρεί τις συνθήκες λειτουργίας του παραρτήματος XII , κεφάλαιο II.

(ε) να τηρεί τις απαιτήσεις του παραρτήματος XII, κεφάλαιο IV, σε ό,τι αφορά τα υπολείμματα.

(στ) να τηρεί τις απαιτήσεις για τη μέτρηση της θερμοκρασίας που προβλέπονται στο παράρτημα XII, κεφάλαιο V. και

(ζ) να τηρεί τις απαιτήσεις σχετικά με ασυνήθεις συνθήκες λειτουργίας που προβλέπονται στο παράρτημα XII, κεφάλαιο VI.

4. Η έγκριση αναστέλλεται αμέσως εάν δεν πληρούνται πλέον οι όροι σύμφωνα με τους οποίους χορηγήθηκε.

5. Οι απαιτήσεις των παραγράφων 2 και 3 μπορούν να τροποποιούνται ανάλογα με τα νέα επιστημονικά δεδομένα σύμφωνα με τη διαδικασία του άρθρου 33 παράγραφος 2, αφού ζητηθεί η γνώμη της αρμόδιας επιστημονικής επιτροπής.

ΚΕΦΑΛΑΙΟ III

ΕΓΚΡΙΣΗ ΕΓΚΑΤΑΣΤΑΣΕΩΝ ΕΠΕΞΕΡΓΑΣΙΑΣ ΥΛΙΚΩΝ ΤΩΝ ΚΑΤΗΓΟΡΙΩΝ 1 ΚΑΙ 2, ΤΩΝ ΕΓΚΑΤΑΣΤΑΣΕΩΝ ΠΑΡΑΓΩΓΗΣ ΒΙΟΑΕΡΙΟΥ, ΤΩΝ ΕΓΚΑΤΑΣΤΑΣΕΩΝ ΛΙΠΑΣΜΑΤΟΠΟΙΗΣΗΣ ΚΑΙ ΤΩΝ ΕΓΚΑΤΑΣΤΑΣΕΩΝ ΕΛΑΙΟΧΗΜΙΚΩΝ ΠΡΟΪΟΝΤΩΝ

Άρθρο 10 Έγκριση εγκαταστάσεων επεξεργασίας υλικών κατηγορίας 1 και κατηγορίας 2

1. Τα κράτη μέλη εγκρίνουν για ολόκληρη ή για μέρος της επικράτειάς τους μία ή περισσότερες εγκαταστάσεις επεξεργασίας υλικών της κατηγορίας 1 και της κατηγορίας 2, για τη συλλογή και επεξεργασία υλικών της κατηγορίας 1 ή της κατηγορίας 2. Τα κράτη μέλη μπορούν να αποφασίσουν να ορίσουν εγκατάσταση επεξεργασίας υλικών της κατηγορίας 1 ή της κατηγορίας 2 σε ένα άλλο κράτος μέλος, μετά από συμφωνία με αυτό το κράτος.

2. Για να λάβουν έγκριση από την αρμόδια αρχή, οι εγκαταστάσεις επεξεργασίας υλικών της κατηγορίας 1 και της κατηγορίας 2 πρέπει:

(α) να πληρούν τις απαιτήσεις του παραρτήματος III, κεφάλαιο I.

(β) να χειρίζονται, επεξεργάζονται και αποθηκεύουν υλικά της κατηγορίας 1 ή της κατηγορίας 2, σύμφωνα με το παράρτημα III, κεφάλαιο II και το παράρτημα IV, κεφάλαιο I.

(γ) να επικυρώνονται από την αρμόδια αρχή, σύμφωνα με τις διατάξεις του παραρτήματος III, κεφάλαιο V.

(δ) να έχουν υποβληθεί σε αυτοελέγχους των εγκαταστάσεων, όπως προβλέπει το άρθρο 22.

(ε) να ελεγχθούν από την αρμόδια αρχή, σύμφωνα με το άρθρο 23.

(στ) να καθορίσουν και να εφαρμόζουν μεθόδους παρακολούθησης και ελέγχου των κρίσιμων σημείων ελέγχου, ανάλογα με την ακολουθούμενη μέθοδο επεξεργασίας.

(ζ) να εξασφαλίζουν ότι τα προϊόντα, μετά την επεξεργασία τους, πληρούν τις απαιτήσεις του παραρτήματος IV, κεφάλαιο I.

3. Η έγκριση αναστέλλεται αμέσως, εάν πάψουν να πληρούνται οι όροι βάσει των οποίων χορηγήθηκε.

Άρθρο 11 Έγκριση εγκαταστάσεων ελαιοχημικών προϊόντων

1. Οι εγκαταστάσεις ελαιοχημικών προϊόντων πρέπει να εγκρίνονται από την αρμόδια αρχή.

2. Για να λάβει έγκριση, μια εγκατάσταση ελαιοχημικών προϊόντων της κατηγορίας 2 πρέπει:

(α) να προβαίνει σε επεξεργασία τετηγμένων λιπών που προέρχονται από υλικά της κατηγορίας 2, σύμφωνα με τα πρότυπα που καθορίζονται στο παράρτημα IV, κεφάλαιο III.

(β) να καθορίζει και να εφαρμόζει μεθόδους παρακολούθησης και ελέγχου των κρίσιμων σημείων ελέγχου, ανάλογα με τη μέθοδο επεξεργασίας που εφαρμόζει.

(γ) να τηρεί μητρώο στο οποίο καταγράφονται οι πληροφορίες που λαμβάνονται σύμφωνα με το σημείο (β), για να επιδεικνύεται στην αρμόδια αρχή.

(δ) να υπόκειται σε επίβλεψη από τη δημόσια αρχή, ώστε να εξασφαλίζεται ότι ο επιχειρηματίας ή ο διαχειριστής της εγκατάστασης συμμορφώνεται με τις απαιτήσεις του παρόντος κανονισμού.

3. Προκειμένου να λάβει έγκριση, μία εγκατάσταση ελαιοχημικών προϊόντων της κατηγορίας 3 πρέπει να επεξεργάζεται τετηγμένα λίπη που έχουν προέλθει μόνο από υλικό της κατηγορίας 2 και να συμμορφώνεται με τις απαιτήσεις για εγκαταστάσεις ελαιοχημικών προϊόντων για υλικά της κατηγορίας 2 σύμφωνα με την παράγραφο 2.

4. Η έγκριση αναστέλλεται αμέσως, εάν πάψουν να πληρούνται οι όροι βάσει των οποίων χορηγήθηκε.

Άρθρο 12 Έγκριση εγκαταστάσεων βιοαερίου και εγκαταστάσεων λιπασματοποίησης

1. Οι εγκαταστάσεις βιοαερίου και οι εγκαταστάσεις λιπασματοποίησης που μεταποιούν ζωικά υποπροϊόντα πρέπει να λαμβάνουν έγκριση από την αρμόδια αρχή.

2. Για να λάβει έγκριση, μια εγκατάσταση βιοαερίου και μια εγκατάσταση λιπασματοποίησης πρέπει:

(α) να πληρούν τις απαιτήσεις του παραρτήματος IV, κεφάλαιο II, τμήμα Α.

(β) να χειρίζονται και να μεταποιούν τα ζωικά υποπροϊόντα, σύμφωνα με τις διατάξεις του παραρτήματος IV, κεφάλαιο II, τμήματα Β και Γ.

(γ) να ελέγχονται από την αρμόδια αρχή.

(δ) να καθορίζουν και να εφαρμόζουν μεθόδους παρακολούθησης και ελέγχου των κρίσιμων σημείων ελέγχου.

(ε) να εξασφαλίζουν ότι τα κατάλοιπα διάσπασης πληρούν τα μικροβιολογικά πρότυπα που ορίζονται στο παράρτημα IV, κεφάλαιο II, τμήμα Δ.

3. Η έγκριση αναστέλλεται αμέσως, εάν πάψουν να πληρούνται οι όροι βάσει των οποίων χορηγήθηκε.

Άρθρο 13 Αποστολή επεξεργασμένων ζωικών υποπροϊόντων σε εγκαταστάσεις αποτέφρωσης ή συναποτέφρωσης ή σε χώρους υγειονομικής ταφής

1. Τα επεξεργασμένα ζωικά υποπροϊόντα είναι δυνατό να αποστέλλονται για τελική διάθεση με αποτέφρωση ή συναποτέφρωση ή για υγειονομική ταφή, μόνον εάν πληρούνται οι ακόλουθοι όροι:

(α) τα ζωικά υποπροϊόντα που έχουν υποβληθεί σε επεξεργασία πρέπει:

(i) να μεταφέρονται σε σφραγισμένα κοντέϊνερ ή οχήματα στα οποία αναγράφεται ευδιάκριτα η ένδειξη «ακατάλληλα για τη διατροφή ζώων - αποκλειστικά για αποτέφρωση / κοινή αποτέφρωση / υγειονομική ταφή», ανάλογα με την περίπτωση,

(ii) να αποστέλλονται μόνο σε εγκεκριμένες εγκαταστάσεις αποτέφρωσης ή συναποτέφρωσης βάσει της οδηγίας .../.../ΕΚ [για την αποτέφρωση των αποβλήτων] ή σε εγκεκριμένο χώρο υγειονομικής ταφής σύμφωνα με την οδηγία 1999/31/ΕΚ.

(β) η αρμόδια αρχή του τόπου προέλευσης πρέπει να ενημερώνει την αρμόδια αρχή του τόπου προορισμού των προϊόντων της κάθε αποστολής.

(γ) η αρμόδια αρχή του τόπου προορισμού πρέπει να ενημερώνει την αρμόδια αρχή του τόπου προέλευσης για την άφιξη κάθε αποστολής.

(δ) η αρμόδια αρχή του τόπου προορισμού πρέπει να εξασφαλίζει ότι η εγκατάσταση αποστολής ή ο χώρος υγειονομικής ταφής χρησιμοποιούν τα προϊόντα της αποστολής αποκλειστικά για τις επιτρεπόμενες χρήσεις και τηρούν πλήρη στοιχεία που αποδεικνύουν τη συμμόρφωση με τις διατάξεις του παρόντος κανονισμού.

2. Τα επεξεργασμένα ζωικά υποπροϊόντα είναι δυνατό να αποστέλλονται για τελική διάθεση με αποτέφρωση ή συναποτέφρωση σε άλλα κράτη μέλη, μόνον εάν πληρούνται οι ακόλουθοι όροι:

(α) το κράτος μέλος προορισμού πρέπει να έχει εγκρίνει την παραλαβή του υλικού.

(β) τα ζωικά υποπροϊόντα που έχουν υποβληθεί σε επεξεργασία πρέπει:

(i) να συνοδεύονται με επίσημο πιστοποιητικό, όπως ορίζεται στο παράρτημα VII,

(ii) να μεταφέρονται σε σφραγισμένα κοντέϊνερ ή οχήματα στα οποία αναγράφεται ευδιάκριτα η ένδειξη «ακατάλληλα για τη διατροφή ζώων - αποκλειστικά για αποτέφρωση ή συναποτέφρωση», στις γλώσσες των κρατών μελών προέλευσης, προορισμού και διαμετακόμισης,

(iii) να οδηγούνται απευθείας στη μονάδα αποτέφρωσης ή συναποτέφρωσης.

(γ) τα κράτη μέλη τα οποία αποστέλλουν επεξεργασμένα ζωικά υποπροϊόντα σε άλλα κράτη μέλη πρέπει να ενημερώνουν την αρμόδια αρχή του τόπου προορισμού για κάθε αποσταλείσα παρτίδα, μέσω του συστήματος ANIMO, και το μήνυμα μέσω αυτού του συστήματος πρέπει να περιέχει τις λέξεις «ακατάλληλα για τη διατροφή ζώων - αποκλειστικά για αποτέφρωση ή συναποτέφρωση».

(δ) τα κράτη μέλη προορισμού πρέπει να ενημερώνουν την αρμόδια αρχή του τόπου προέλευσης για την άφιξη κάθε αποστολής μέσω του συστήματος ANIMO.

(ε) τα κράτη μέλη προορισμού πρέπει να εξασφαλίζουν ότι οι καθορισθείσες εγκαταστάσεις στην επικράτειά τους χρησιμοποιούν τα προϊόντα της αποστολής αποκλειστικά για τους επιτρεπόμενους σκοπούς και ότι τηρούν πλήρη στοιχεία που αποδεικνύουν τη συμμόρφωση με τις διατάξεις του παρόντος κανονισμού.

ΚΕΦΑΛΑΙΟ IV

ΔΙΑΘΕΣΗ ΣΤΗΝ ΑΓΟΡΑ ΜΕΤΑΠΟΙΗΜΕΝΩΝ ΖΩΙΚΩΝ ΠΡΩΤΕΪΝΩΝ ΚΑΙ ΑΛΛΩΝ ΥΛΙΚΩΝ ΖΩΟΤΡΟΦΩΝ, ΖΩΟΤΡΟΦΩΝ ΓΙΑ ΖΩΑ ΣΥΝΤΡΟΦΙΑΣ, ΔΕΡΜΑΤΙΝΩΝ ΚΟΚΚΑΛΩΝ ΓΙΑ ΣΚΥΛΟΥΣ ΚΑΙ ΠΡΟΪΌΝΤΩΝ ΤΕΧΝΙΚΗΣ ΚΑΘΑΡΟΤΗΤΑΣ

Άρθρο 14 Γενικές διατάξεις για την υγεία των ζώων

1. Τα κράτη μέλη λαμβάνουν όλα τα αναγκαία μέτρα ώστε να εξασφαλίζουν ότι τα ζωικά υποπροϊόντα και τα παράγωγά τους, που αναφέρονται στο παράρτημα V και στο παράρτημα VI, δεν αποστέλλονται από εκμετάλλευση η οποία βρίσκεται σε περιοχή που υπόκειται σε περιορισμούς λόγω εκδήλωσης νόσου που προσβάλλει τα είδη ζώων από τα οποία έχουν ληφθεί τα εν λόγω προϊόντα, ή από εγκαταστάσεις ή ζώνη από την οποία οι μετακινήσεις ή το εμπόριο αυτών των προϊόντων θα μπορούσαν να θέσουν σε κίνδυνο την υγεία των ζώων των κρατών μελών ή περιοχών των κρατών μελών, εκτός αν τα εν λόγω προϊόντα υποβάλλονται σε επεξεργασία σύμφωνα με τις διατάξεις του παρόντος κανονισμού.

2. Τα μέτρα που αναφέρονται στην παράγραφο 1 εγγυώνται ότι τα προϊόντα λαμβάνονται από ζώα τα οποία:

(α) προέρχονται από εκμετάλλευση, περιοχή ή τμήμα μιας περιοχής ή, σε περίπτωση προϊόντων υδατοκαλλιέργειας, από ιχθυοτροφείο, περιοχή ή τμήμα περιοχής που δεν υπόκεινται σε υγειονομικούς περιορισμούς που να εφαρμόζονται στα εξεταζόμενα ζώα και προϊόντα, και ιδίως σε περιορισμούς στο πλαίσιο μέτρων καταπολέμησης ασθενειών που επιβάλλονται από την κοινοτική νομοθεσία ή λόγω σοβαρών μεταδοτικών ασθενειών που απαριθμούνται στην οδηγία 92/119/ΕΚ του Συμβουλίου [24].

[24] ΕΕ L 62, 15.3.1993, σ. 69.

(β) δεν εσφάγησαν σε εγκατάσταση στην οποία, κατά τη χρονική περίοδο της σφαγής, υπήρχαν ζώα που είχαν μολυνθεί, ή υπήρχε υπόνοια ότι είχαν μολυνθεί από μία από τις νόσους οι οποίες καλύπτονται από τους κανόνες που αναφέρονται στο σημείο (α).

3. Με την επιφύλαξη της συμμόρφωσης προς τα μέτρα καταπολέμησης ασθενειών που αναφέρονται στην παράγραφο 2 στοιχείο (α), επιτρέπεται η εμπορία ζωικών υποπροϊόντων και προϊόντων που έχουν παραχθεί από αυτά και αναφέρονται στα παραρτήματα V και VI, τα οποία προέρχονται από περιοχή ή τμήμα περιοχής που υπόκειται σε περιορισμούς για την υγεία των ζώων, αλλά δεν έχουν μολυνθεί, ούτε υπάρχει υπόνοια ότι έχουν μολυνθεί, υπό τον όρο ότι τα προϊόντα:

(α) λαμβάνονται, υποβάλλονται σε χειρισμό, μεταφέρονται και αποθηκεύονται χωριστά ή σε διαφορετική χρονική στιγμή από τα προϊόντα τα οποία πληρούν όλους τους όρους υγείας των ζώων.

(β) έχουν υποστεί επεξεργασία επαρκή για την εξάλειψη του σχετικού προβλήματος υγείας των ζώων, σύμφωνα με τις διατάξεις του παρόντος κανονισμού, σε εγκατάσταση που έχει εγκριθεί για τον σκοπό αυτό από το κράτος μέλος στο οποίο έχουν εκδηλωθεί προβλήματα υγείας των ζώων,

(γ) υπόκεινται σε ταυτοποίηση,

(δ) ανταποκρίνονται στους ειδικούς όρους των παραρτημάτων V και VI, ή στις λεπτομερείς διατάξεις εφαρμογής που θα εκδοθούν σύμφωνα με τη διαδικασία που αναφέρεται στο άρθρο 33, παράγραφος 2.

Είναι δυνατό να προβλεφθεί παρέκκλιση από το πρώτο εδάφιο, σε ειδικές περιστάσεις, με αποφάσεις σύμφωνα με τη διαδικασία που αναφέρεται στο άρθρο 33 παράγραφος 2. Στις αποφάσεις αυτές, πρέπει να λαμβάνονται κατ` εξοχήν υπόψη τα μέτρα ή οι εξετάσεις στις οποίες πρέπει ενδεχομένως να υποβληθούν τα ζώα και τα ιδιαίτερα χαρακτηριστικά της νόσου των εξεταζόμενων ειδών ζώων και θα πρέπει να προσδιορίζονται τα αναγκαία μέτρα για να διασφαλιστεί η προστασία της υγείας των ζώων στην Κοινότητα.

Άρθρο 15 Έγκριση εγκαταστάσεων επεξεργασίας υλικών της κατηγορίας 3

1. Οι εγκαταστάσεις επεξεργασίας υλικών της κατηγορίας 3 πρέπει να είναι εγκεκριμένες από την αρμόδια αρχή.

2. Για να λάβουν έγκριση, οι εγκαταστάσεις επεξεργασίας υλικών της κατηγορίας 3 πρέπει:

(α) να είναι φυσικά διαχωρισμένες από εγκαταστάσεις επεξεργασίας υλικών των κατηγοριών 1 και 2 και να ικανοποιούν τις απαιτήσεις του παραρτήματος III, κεφάλαιο I και II και του παραρτήματος V.

(β) να χειρίζονται, να επεξεργάζονται και να αποθηκεύουν μόνο υλικό της κατηγορίας 3 σύμφωνα με τις διατάξεις του παραρτήματος V.

(γ) να έχουν επικυρωθεί από τη δημόσια αρχή σύμφωνα με τις διατάξεις του παραρτήματος III, κεφάλαιο V.

(δ) να υπόκεινται σε αυτοέλεγχο των εγκαταστάσεων, όπως προβλέπεται στο άρθρο 22, και να επιβλέπονται από την αρμόδια αρχή, σύμφωνα με τις διατάξεις του άρθρου 23.

(ε) να εξασφαλίζουν ότι, μετά την επεξεργασία τους, τα προϊόντα ικανοποιούν τις απαιτήσεις του παραρτήματος V, κεφάλαιο I.

3. Η έγκριση αναστέλλεται άμεσα, εάν πάψουν να πληρούνται οι όροι βάσει των οποίων χορηγήθηκε.

Άρθρο 16 Έγκριση εγκαταστάσεων παραγωγής ζωοτροφών για ζώα συντροφιάς και τεχνικών εγκαταστάσεων

1. Οι εγκαταστάσεις παραγωγής ζωοτροφών για ζώα συντροφιάς και οι τεχνικές εγκαταστάσεις πρέπει να είναι εγκεκριμένες από την αρμόδια αρχή.

2. Για να λάβει την έγκριση, η εγκατάσταση παραγωγής ζωοτροφών για ζώα συντροφιάς ή η τεχνική εγκατάσταση πρέπει:

(α) να αναλάβει τη δέσμευση, βάσει των ειδικών απαιτήσεων που καθορίζονται στο παράρτημα VI για τα προϊόντα τα οποία παράγει η μονάδα, ότι:

(i) θα συμμορφώνεται με τις ειδικές απαιτήσεις παραγωγής οι οποίες καθορίζονται στον παρόντα κανονισμό.

(ii) θα καθορίζει και θα εφαρμόζει μεθόδους παρακολούθησης και ελέγχου των κρίσιμων σημείων ελέγχου, ανάλογα με τη μέθοδο επεξεργασίας που χρησιμοποιεί.

(iii) θα λαμβάνει, ανάλογα με τα προϊόντα, δείγματα για αναλύσεις σε αναγνωρισμένο από την αρμόδια αρχή εργαστήριο, ώστε να ελέγχεται η συμμόρφωση με τα πρότυπα που θεσπίζει ο παρών κανονισμός.

(iv) θα τηρεί μητρώο με τα στοιχεία που λαμβάνονται σύμφωνα με τις περιπτώσεις (ii) και (iii), που πρέπει να επιδεικνύονται στην αρμόδια αρχή. τα αποτελέσματα των ελέγχων και των εξετάσεων πρέπει να διατηρούνται για διάστημα τουλάχιστον δύο ετών.

(v) θα ενημερώνει την αρμόδια αρχή, σε περίπτωση που το αποτέλεσμα της εργαστηριακής εξέτασης, η οποία αναφέρεται στο σημείο (iii), ή οποιοδήποτε άλλο διαθέσιμο στοιχείο, αποκαλύπτει την ύπαρξη σοβαρού κινδύνου για την υγεία των ζώων ή για τη δημόσια υγεία.

(vi) θα αποστέλλει μόνο προϊόντα που συνοδεύονται από εμπορικό έγγραφο το οποίο αναφέρει τη φύση του προϊόντος, την ονομασία και τον αριθμό κτηνιατρικής έγκρισης της εγκατάστασης παραγωγής.

(β) να υπόκειται στην επίβλεψη της αρμόδιας αρχής, ώστε να εξασφαλίζεται ότι ο επιχειρηματίας ή ο διαχειριστής της εγκατάστασης ικανοποιεί τις απαιτήσεις του παρόντος κανονισμού.

3. Η έγκριση αναστέλλεται άμεσα, εάν πάψουν να πληρούνται οι όροι βάσει των οποίων χορηγήθηκε.

Άρθρο 17 Διάθεση στην αγορά και εξαγωγή μεταποιημένων ζωικών πρωτεϊνών και άλλου υλικού ζωοτροφών

Τα κράτη μέλη εξασφαλίζουν ότι οι μεταποιημένες ζωικές πρωτεΐνες και άλλα υλικά ζωοτροφών διατίθενται στην αγορά ή εξάγονται μόνον εφόσον:

(α) έχουν παρασκευασθεί σε εγκεκριμένη και επιτηρούμενη μονάδα επεξεργασίας υλικών της κατηγορίας 3, σύμφωνα με τις διατάξεις του άρθρου 15 και κατά τρόπο ώστε να αποφεύγεται η ανακύκλωση εντός του ίδιου ζωικού είδους.

(β) έχουν παρασκευασθεί αποκλειστικά με υλικά της κατηγορίας 3, τα οποία αριθμούνται στα σημεία (α) έως (ι) του άρθρου 6 παράγραφος 1.

(γ) έχουν αποτελέσει αντικείμενο χειρισμού, επεξεργασίας, αποθήκευσης και μεταφοράς, σύμφωνα με το παράρτημα V.

(δ) πληρούν τα πρότυπα που ορίζονται στο παράρτημα V.

Άρθρο 18 Διάθεση στην αγορά και εξαγωγή ζωοτροφών για ζώα συντροφιάς, δερμάτινων κοκκάλων για σκύλους και προϊόντων τεχνικής καθαρότητας

1. Τα κράτη μέλη εξασφαλίζουν ότι οι ζωοτροφές για ζώα συντροφιάς, τα δερμάτινα κόκκαλα για σκύλους και τα προϊόντα τεχνικής καθαρότητας, πλην των αναφερομένων στις παραγράφους 2 και 3, διατίθενται στην αγορά ή εξάγονται μόνον εφόσον:

(α) πληρούν τις ειδικές απαιτήσεις που καθορίζονται στο παράρτημα VI.

(β) προέρχονται από εγκεκριμένες και επιτηρούμενες εγκαταστάσεις, σύμφωνα με το άρθρο 16.

2. Τα κράτη μέλη εξασφαλίζουν ότι τα οργανικά λιπάσματα ή τα βελτιωτικά του εδάφους που παράγονται από επεξεργασμένα προϊόντα, πλην αυτών που παράγονται από την κόπρο και το περιεχόμενο του πεπτικού συστήματος, διατίθενται στην αγορά ή εξάγονται μόνο εάν είναι σύμφωνα με τις απαιτήσεις που τυχόν έχουν θεσπιστεί σύμφωνα με τη διαδικασία του άρθρου 33 παράγραφος 2, αφού ληφθεί η γνώμη της αρμόδιας επιστημονικής επιτροπής.

3. Τα κράτη μέλη εξασφαλίζουν ότι τα παράγωγα λίπους που παράγονται από υλικό της κατηγορίας 2 διατίθενται στην αγορά ή εξάγονται μόνο εφόσον:

(α) έχουν παρασκευαστεί σε εγκατάσταση ελαιοχημικών προϊόντων της κατηγορίας 2 που έχει εγκριθεί σύμφωνα με το άρθρο 11, από τετηγμένα λίπη που έχουν προέλθει από επεξεργασία υλικού της κατηγορίας 2 σε εγκατάσταση επεξεργασίας υλικού της κατηγορίας 2 που έχει εγκριθεί σύμφωνα με το άρθρο 10 και αφού υποβληθούν σε μία από τις μεθόδους επεξεργασίας 1 έως 5,

(β) ο χειρισμός, η επεξεργασία, η αποθήκευση και η μεταφορά τους έχουν γίνει σύμφωνα με το παράρτημα IV και

(γ) ικανοποιούν τις ειδικές απαιτήσεις του παραρτήματος IV.

Άρθρο 19 Μέτρα διασφάλισης

Το άρθρο 10 της οδηγίας 90/425/ΕΟΚ εφαρμόζεται στα προϊόντα που καλύπτονται από τα παραρτήματα V και VI του παρόντος κανονισμού.

Άρθρο 20 Περιορισμοί στη χρήση

1. Aπαγορεύονται οι ακόλουθες χρήσεις ζωικών υποπροϊόντων και προϊόντων που έχουν παραχθεί από αυτά:

(α) η χορήγηση σε ένα ζωικό είδος ζωοτροφών που περιέχουν μεταποιημένες ζωικές πρωτεΐνες που έχουν προέλθει από το σώμα ή μέρη του σώματος ζώων του ίδιου είδους.

(β) η χορήγηση ζωοτροφών σε εκτρεφόμενα ζώα, πλην των γουνοφόρων, με υπολείμματα τροφίμων ή ζωοτροφές που έχουν προέλθει από υπολείμματα τροφίμων.

(γ) η επίστρωση σε βοσκότοπους οργανικών λιπασμάτων και βελτιωτικών του εδάφους, εκτός από την κόπρο.

2. Οι κανόνες εφαρμογής του παρόντος άρθρου, συμπεριλαμβανομένων των κανόνων που αφορούν μέτρα ελέγχου, θεσπίζονται σύμφωνα με τη διαδικασία του άρθρου 33 παράγραφος 2. Παρεκκλίσεις από την παράγραφο 1 στοιχείο (α) επιτρέπονται σε ό,τι αφορά τα ψάρια και τα γουνοφόρα ζώα με την ίδια διαδικασία, αφού ληφθεί η γνώμη της αρμόδιας επιστημονικής επιτροπής.

ΚΕΦΑΛΑΙΟ V

ΠΑΡΕΚΚΛΙΣΕΙΣ

Άρθρο 21 Παρεκκλίσεις

1. Τα κράτη μέλη μπορούν να επιτρέπουν, υπό την επίβλεψη των αρμόδιων αρχών:

(α) τη χρησιμοποίηση ζωικών υποπροϊόντων για διαγνωστικούς, εκπαιδευτικούς και ερευνητικούς σκοπούς.

(β) τη χρησιμοποίηση ζωικών υποπροϊόντων για εργασίες ταρίχευσης σε τεχνικές εγκαταστάσεις που έχουν εγκριθεί γι αυτό τον σκοπό, σύμφωνα με το άρθρο 16.

(γ) σύμφωνα με τους κανόνες που ορίζονται στο παράρτημα IX, τη χρησιμοποίηση υλικού της κατηγορίας 2, υπό τον όρο ότι προέρχεται από ζώα τα οποία δεν θανατώθηκαν ή δεν πέθαναν λόγω της παρουσίας ή υπόνοιας παρουσίας ασθένειας μεταδοτικής στον άνθρωπο ή στα ζώα, και υλικών της κατηγορίας 3 που αναφέρονται στο άρθρο 6, παράγραφος 1, στοιχεία (α) έως (ι), για τη διατροφή:

(i) ζώων ζωολογικών κήπων,

(ii) ζώων τσίρκων,

(iii) ερπετών, εκτός από τα ζώα ζωολογικών κήπων ή τσίρκων,

(iv) γουνοφόρων ζώων,

(v) άγριων ζώων ειδών που απειλούνται με εξαφάνιση,.

(vi) άγριων ζώων όλων των ειδών, όταν αυτό είναι αναγκαίο λόγω σοβαρής έλλειψης τροφής, ή για την κατάρτιση τεκμηριωμένων εκθέσεων,

(vii) ζώων σε αναγνωρισμένα κυνοτροφεία ή αγελών κυνηγόσκυλων,

(viii) για σκωληκοκαλλιέργεια για δολώματα αλιείας.

2. Τα κράτη μέλη ενημερώνουν την Επιτροπή όταν κάνουν χρήση των παρεκκλίσεων που αναφέρονται στην παράγραφο 1 και κοινοποιούν τους ελέγχους που πραγματοποιούν για να αποτρέψουν την ενδεχόμενη χρησιμοποίηση των ζωικών υποπροϊόντων για απαγορευμένους σκοπούς.

3. Κάθε κράτος μέλος συντάσσει κατάλογο χρηστών και εγκεκριμένων κέντρων συλλογής, σύμφωνα με την παράγραφο 1, στοιχείο (γ), που βρίσκονται στην επικράτειά του. Κάθε χρήστης και κάθε κέντρο συλλογής διαθέτουν επίσημο αριθμό για τους σκοπούς της επιθεώρησης και για να είναι δυνατή η αναγωγή στην πηγή των εξεταζόμενων προϊόντων.

Οι εγκαταστάσεις χρηστών και τα κέντρα συλλογής επιτηρούνται από την αρμόδια αρχή, η οποία έχει ανά πάσα στιγμή ελεύθερη πρόσβαση σε όλα τα μέρη των εγκαταστάσεων, ώστε να εξασφαλίζει τη συμμόρφωση προς τις απαιτήσεις της παραγράφου 1, στοιχείο (γ).

Εάν από την επιθεώρηση αυτή αποκαλυφθεί ότι δεν ικανοποιούνται οι εν λόγω απαιτήσεις, η αρμόδια αρχή λαμβάνει τα αναγκαία μέτρα.

4. Λεπτομερείς κανόνες σχετικά με τα μέτρα ελέγχου είναι δυνατόν να θεσπιστούν σύμφωνα με τη διαδικασία που αναφέρεται στο άρθρο 33, παράγραφος 2.

Άρθρο 21α Παρεκκλίσεις σχετικά με τη διάθεση ζωικών υποπροϊόντων

1. H αρμόδια αρχή μπορεί, όταν κρίνεται αναγκαίο, να αποφασίζει ότι:

(α) τα νεκρά ζώα συντροφιάς, πλην των ζώων που αναφέρονται στο άρθρο 4 παράγραφος 1 στοιχείο (α) σημείο (i) μπορούν να διατίθενται απευθείας ως απόβλητα με ταφή.

(β) τα ακόλουθα ζωικά υποπροϊόντα που προέρχονται από περιοχές δύσκολης πρόσβασης μπορούν να διατίθενται ως απόβλητα με αποτέφρωση ή ταφή επί τόπου:

(i) υλικό της κατηγορίας 1 που αναφέρεται στο άρθρο 4 παράγραφος 1 στοιχείο (β) σημείο ii),

(ii) υλικό της κατηγορίας 2 και

(iii) υλικό της κατηγορίας 3

(γ) ζωικά υποπροϊόντα μπορούν να διατίθενται ως απόβλητα με αποτέφρωση ή ταφή επί τόπου στην περίπτωση εκδήλωσης εστίας νόσου που αναφέρεται στον κατάλογο Α του Διεθνούς Γραφείου Επιζωοτιών, εάν η αρμόδια αρχή απορρίψει τη μεταφορά στην πλησιέστερη εγκατάσταση αποτέφρωσης ή επεξεργασίας λόγω της πιθανότητας εξάπλωσης των κινδύνων για την υγεία ή διότι η εστία της νόσου είναι τόσο μεγάλη που οδηγεί σε έλλειψη χωρητικότητας στις εγκαταστάσεις αυτές.

2. Καμία παρέκκλιση δεν επιτρέπεται σχετικά με το υλικό της κατηγορίας 1 που αναφέρεται στο άρθρο 4 παράγραφος 1 στοιχείο (α) σημείο (i).

3. Για το υλικό της κατηγορίας 1 που αναφέρεται στο άρθρο 4 παράγραφος 1 στοιχείο (β) σημείο (ii), η αποτέφρωση και η ταφή μπορούν να πραγματοποιούνται σύμφωνα με την παράγραφο 1 στοιχείο (β) ή (γ) μόνον εφόσον η αρμόδια αρχή χορηγήσει άδεια και επιβλέψει τη χρησιμοποιούμενη μέθοδο και πεισθεί ότι αποκλείεται κάθε κίνδυνος μετάδοσης ΜΣΕ.

4. Τα κράτη μέλη ενημερώνουν την Επιτροπή σχετικά με:

(α) το πώς αξιοποιούν τις δυνατότητες που προβλέπει η παράγραφος 1 στοιχείο (β) σχετικά με το υλικό των κατηγοριών 1 και 2. και

(β) τις περιοχές που χαρακτηρίζουν ως περιοχές δύσκολης πρόσβασης για τους σκοπούς της παραγράφου 1 στοιχείο (β) και τους λόγους για τον χαρακτηρισμό αυτό.

5. Η αρμόδια αρχή λαμβάνει τα αναγκαία μέτρα προκειμένου:

(α) να εξασφαλίσει ότι η αποτέφρωση ή η ταφή ζωικών υποπροϊόντων δεν θέτει σε κίνδυνο την υγεία των ζώων ή του ανθρώπου. και

(β) να εμποδίσει την εγκατάλειψη, την απόρριψη ή την ανεξέλεγκτη διάθεση ζωικών υποπροϊόντων.

6. Λεπτομερείς κανόνες εφαρμογής του παρόντος άρθρου μπορούν να θεσπιστούν σύμφωνα με τη διαδικασία του άρθρου 33 παράγραφος 2.

ΚΕΦΑΛΑΙΟ VI

ΕΛΕΓΧΟΙ ΚΑΙ ΕΠΙΘΕΩΡΗΣΕΙΣ ΠΟΥ ΔΙΕΝΕΡΓΟΥΝΤΑΙ ΣΤΙΣ ΕΓΚΑΤΑΣΤΑΣΕΙΣ ΕΝΔΙΑΜΕΣΟΥ ΧΕΙΡΙΣΜΟΥ ΚΑΙ ΣΤΙΣ ΕΓΚΑΤΑΣΤΑΣΕΙΣ ΕΠΕΞΕΡΓΑΣΙΑΣ

Άρθρο 22 Αυτοέλεγχοι των εγκαταστάσεων

1. Οι διαχειριστές και οι κάτοχοι εγκαταστάσεων ενδιάμεσου χειρισμού και των μονάδων επεξεργασίας ζωικών υποπροϊόντων ή οι αντιπρόσωποί τους λαμβάνουν όλα τα μέτρα που είναι αναγκαία για να ικανοποιηθούν οι απαιτήσεις του παρόντος κανονισμού. Θέτουν σε εφαρμογή, υλοποιούν και διατηρούν μία μόνιμη διαδικασία σύμφωνα με τις αρχές του συστήματος ανάλυσης κινδύνων και κρίσιμων σημείων ελέγχου (HACCP). Ειδικότερα:

(α) εντοπίζουν και ελέγχουν τα κρίσιμα σημεία στις εγκαταστάσεις τους.

(β) καθορίζουν και εφαρμόζουν μεθόδους παρακολούθησης και ελέγχου, όπως τα κρίσιμα σημεία ελέγχου.

(γ) όταν πρόκειται για εγκαταστάσεις επεξεργασίας, λαμβάνουν αντιπροσωπευτικά δείγματα από κάθε παρτίδα που έχει υποστεί επεξεργασία, ώστε να ελέγχουν αν τηρούνται τα πρότυπα που θεσπίζει ο παρών κανονισμός για τα προϊόντα και τα ανώτατα επιτρεπόμενα όρια φυσικο-χημικών καταλοίπων που ορίζονται από την κοινοτική νομοθεσία.

(δ) καταγράφουν τα αποτελέσματα των ελέγχων και των εξετάσεων που αναφέρονται στα στοιχεία (β) και (γ) και τα διατηρούν για περίοδο τουλάχιστον δύο ετών, ώστε να τα επιδεικνύουν στις αρμόδιες αρχές.

(ε) εισάγουν σύστημα που καθιστά δυνατή τη συσχέτιση της κάθε αποσταλείσας παρτίδας με τη χρονική στιγμή κατά την οποία παρήχθη.

2. Όταν τα αποτελέσματα μιας εξέτασης δειγμάτων, τα οποία λαμβάνονται σύμφωνα με την παράγραφο 1 (γ), δεν είναι σύμφωνα με τις διατάξεις του παρόντος κανονισμού, ο υπεύθυνος της μονάδας επεξεργασίας πρέπει:

(α) να ενημερώνει αμέσως την αρμόδια αρχή.

(β) να εντοπίζει τις αιτίες αυτής της μη συμμόρφωσης.

(γ) να εξασφαλίζει ότι καμία ποσότητα υλικών, για τα οποία υπάρχει υπόνοια ή έχει εξακριβωθεί ότι έχουν μολυνθεί, δεν εξάγεται από τη μονάδα πριν να υποβληθεί σε νέα επεξεργασία υπό την άμεση επίβλεψη της αρμόδιας αρχής και υποβληθεί σε νέα επίσημη δειγματοληψία, ώστε να καταστεί συμβατή με τα πρότυπα που καθορίζει ο παρών κανονισμός.

3. Λεπτομερείς διατάξεις εφαρμογής του παρόντος άρθρου μπορεί να θεσπιστούν σύμφωνα με τη διαδικασία του άρθρου 33, παράγραφος 2.

Άρθρο 23 Επίσημοι έλεγχοι

1. Οι αρμόδιες αρχές πραγματοποιούν σε τακτά διαστήματα επιθεωρήσεις και επίβλεψη στις εγκαταστάσεις ενδιάμεσου χειρισμού και στις εγκαταστάσεις επεξεργασίας υποπροϊόντων, σύμφωνα με το παράρτημα III, κεφάλαιο IV.

2. Η συχνότητα των επιθεωρήσεων και ελέγχων εξαρτάται από το μέγεθος της εγκατάστασης, τον τύπο των μεταποιούμενων προϊόντων, την εκτίμηση κινδύνου και τις εγγυήσεις που παρέχονται, σύμφωνα με το Σύστημα Ανάλυσης Κινδύνου και Κρισίμων Σημείων Ελέγχου.

3. Εάν η επιθεώρηση που διενεργείται από την αρμόδια αρχή αποκαλύψει ότι δεν ικανοποιούνται όλες οι απαιτήσεις του παρόντος κανονισμού, η αρμόδια αρχή πρέπει να λάβει τα αναγκαία μέτρα. Σε περίπτωση μη συμμόρφωσης με τις διατάξεις του παρόντος άρθρου σχετικά με τα μικροβιολογικά πρότυπα και τους τύπους μικροβιολογικών ελέγχων, ο κάτοχος της εγκατάστασης οφείλει:

(α) να κοινοποιεί στην αρμόδια αρχή αμέσως τα πλήρη στοιχεία της φύσης του δείγματος και της παρτίδας από την οποία ελήφθη το δείγμα.

(β) να υποβάλει σε επεξεργασία και σε δεύτερη επεξεργασία τη μολυνθείσα παρτίδα, υπό την επίβλεψη της αρμόδιας αρχής.

(γ) να αυξήσει τη συχνότητα δειγματοληψιών και εξετάσεων της παραγωγής.

(δ) να ερευνά τα μητρώα καταγραφής των μη επεξεργασμένων ζωικών υποπροϊόντων σε αντιστοιχία με το τελικό δείγμα.

(ε) να εφαρμόζει τις κατάλληλες μεθόδους απολύμανσης και καθαρισμού στο εσωτερικό της εγκατάστασης.

4. Λεπτομερείς διατάξεις εφαρμογής του παρόντος άρθρου μπορεί να θεσπιστούν σύμφωνα με τη διαδικασία του άρθρου 33, παράγραφος 2.

Άρθρο 24 Συχνότητα ελέγχων και μικροβιολογικών αναλύσεων

1. Θεσπίζονται λεπτομερείς διατάξεις σχετικά με τη διενέργεια και τη συχνότητα των ελέγχων οι οποίοι προβλέπονται στα άρθρα 22 και 23, σύμφωνα με τη διαδικασία που αναφέρεται στο άρθρο 33, παράγραφος 2.

2. Οι μέθοδοι αναφοράς για τις μικροβιολογικές αναλύσεις ορίζονται σύμφωνα με τη διαδικασία που αναφέρεται στο άρθρο 33, παράγραφος 2.

Άρθρο 25 Κατάλογος εγκεκριμένων εγκαταστάσεων

Κάθε κράτος μέλος καταρτίζει κατάλογο εγκεκριμένων εγκαταστάσεων, σύμφωνα με τα άρθρα 9 έως 12, 15 και 16, εντός της επικράτειάς του. Αποδίδεται σε κάθε μονάδα επίσημος αριθμός που την προσδιορίζει σε σχέση με τη φύση των δραστηριοτήτων της.

Τα κράτη μέλη κοινοποιούν τον κατάλογο και τις προσθήκες του στα άλλα κράτη μέλη και στην Επιτροπή.

ΚΕΦΑΛΑΙΟ VII

ΚΟΙΝΟΤΙΚΟΙ ΕΛΕΓΧΟΙ ΣΤΑ ΚΡΑΤΗ ΜΕΛΗ

Άρθρο 26 Κοινοτικοί έλεγχοι

1. Εμπειρογνώμονες της Επιτροπής μπορούν να πραγματοποιούν επιτόπιους ελέγχους, σε συνεργασία με τις αρμόδιες αρχές στα κράτη μέλη, στο βαθμό που είναι αναγκαίο για την ενιαία εφαρμογή του παρόντος κανονισμού. Το κράτος μέλος στο έδαφος του οποίου γίνονται οι έλεγχοι παρέχει στους εμπειρογνώμονες κάθε βοήθεια που απαιτείται για την άσκηση των καθηκόντων τους. Η Επιτροπή ενημερώνει τις αρμόδιες αρχές για τα αποτελέσματα των ελέγχων που έγιναν.

2. Οι διατάξεις εφαρμογής του παρόντος άρθρου, ιδίως αυτές που διέπουν τη διαδικασία της συνεργασίας με τις εθνικές αρμόδιες αρχές, θεσπίζονται σύμφωνα με τη διαδικασία που αναφέρεται στο άρθρο 33 παράγραφος 2.

ΚΕΦΑΛΑΙΟ VIII

ΔΙΑΤΑΞΕΙΣ ΠΟΥ ΕΦΑΡΜΟΖΟΝΤΑΙ ΣΤΙΣ ΕΙΣΑΓΩΓΕΣ ΟΡΙΣΜΕΝΩΝ ΖΩΙΚΩΝ ΥΠΟΠΡΟΪΟΝΤΩΝ ΚΑΙ ΠΑΡΑΓΩΓΩΝ ΠΡΟΪΟΝΤΩΝ ΤΟΥΣ ΣΤΗΝ ΚΟΙΝΟΤΗΤΑ

Άρθρο 27 Γενικές διατάξεις

Οι διατάξεις που εφαρμόζονται στην εισαγωγή προϊόντων, που αναφέρονται στο παράρτημα V, και ζωοτροφών για ζώα συντροφιάς, δερμάτινων κοκκάλων για σκύλους και προϊόντων τεχνικής καθαρότητας, που αναφέρονται στο παράρτημα VI, από τρίτες χώρες, δεν είναι περισσότερο ή λιγότερο ευνοϊκές από τις διατάξεις που εφαρμόζονται στην παραγωγή και τη διάθεση αυτών των προϊόντων στην αγορά στο εσωτερικό της Κοινότητας.

Ωστόσο, η εισαγωγή από τρίτες χώρες ζωοτροφών για ζώα συντροφιάς και πρώτης ύλης για την παρασκευή αυτών των ζωοτροφών, η οποία λαμβάνεται από ζώα στα οποία έχουν χορηγηθεί ορισμένες απαγορευμένες ουσίες σύμφωνα με την οδηγία 96/22/ΕΚ, επιτρέπεται, εφόσον αυτή η πρώτη ύλη φέρει σήμανση, υπό ειδικούς όρους που καθορίζονται σύμφωνα με τη διαδικασία του άρθρου 33, παράγραφος 2.

Άρθρο 28 Απαγορεύσεις

Απαγορεύεται η εισαγωγή ζωικών υποπροϊόντων και παράγωγων προϊόντων τους στην Κοινότητα, εκτός εάν ο παρών κανονισμός ορίζει το αντίθετο.

Άρθρο 29

Συμμόρφωση με τους κοινοτικούς κανόνες

1. Τα προϊόντα που αναφέρονται στα παραρτήματα V και VI επιτρέπεται να εισάγονται στην Κοινότητα μόνον εάν ικανοποιούν τις απαιτήσεις 2 έως 5 του παρόντος άρθρου.

2. Τα προϊόντα που αναφέρονται στα παραρτήματα V και VI πρέπει, εκτός εάν ορίζεται διαφορετικά στα εν λόγω παραρτήματα, να προέρχονται από τρίτη χώρα ή τμήματα της επικράτειας τρίτων χωρών που αναφέρονται σε κατάλογο, ο οποίος θα συνταχθεί και θα ενημερώνεται σύμφωνα με τη διαδικασία που αναφέρεται στο άρθρο 33 παράγραφος 2.

Ο κατάλογος μπορεί να συντάσσεται σε συνδυασμό με άλλο κατάλογο ο οποίος συντάσσεται για τους σκοπούς της δημόσιας υγείας και της υγείας των ζώων.

Κατά τη σύνταξη αυτού του καταλόγου, λαμβάνονται υπόψη ιδιαίτερα:

(α) η νομοθεσία της τρίτης χώρας,

(β) η διάρθρωση της αρμόδιας αρχής και των αρμόδιων για τους ελέγχους υπηρεσιών της στην τρίτη χώρα, οι εξουσίες αυτών των υπηρεσιών, η επίβλεψη στην οποία υπόκεινται και αν διαθέτουν την ικανότητα να ελέγχουν αποτελεσματικά την εφαρμογή της νομοθεσίας τους.

(γ) οι ισχύουσες υγειονομικές διατάξεις που εφαρμόζονται στην παραγωγή, την παρασκευή, τον χειρισμό, την αποθήκευση και αποστολή προϊόντων ζωικής προέλευσης που προορίζονται για την Κοινότητα.

(δ) οι εγγυήσεις τις οποίες μπορεί να παράσχει η τρίτη χώρα όσον αφορά τη συμμόρφωση με τις σχετικές υγειονομικές διατάξεις.

(ε) η εμπειρία της εν λόγω τρίτης χώρας όσον αφορά τη διάθεση αυτών των προϊόντων στην αγορά και τα αποτελέσματα των διενεργηθέντων ελέγχων στις εισαγωγές.

(στ) τα αποτελέσματα των ενδεχομένων κοινοτικών επιθεωρήσεων στην τρίτη χώρα.

(ζ) η κατάσταση της υγείας του ζωικού κεφαλαίου, των εκτρεφόμενων και άγριων ζώων στην τρίτη χώρα, με ιδιατίερη προσοχή στις εξωτικές ζωονόσους και όλα τα θέματα σχετικά με την κατάσταση της δημόσιας υγείας στη χώρα, που θα μπορούσαν να θέσουν σε κίνδυνο τη δημόσια υγεία ή την υγεία των ζώων στην Κοινότητα.

(η) η τακτικότητα και η ταχύτητα με την οποία η τρίτη χώρα παρέχει πληροφορίες σχετικά με την παρουσία μολυσματικών ή μεταδοτικών ζωονόσων στην επικράτειά της, και ιδίως των νόσων που αναφέρονται στους καταλόγους Α και Β του Διεθνούς Γραφείου Επιζωοτιών (ΔΓΕ) ή, σε περίπτωση ασθενειών προϊόντων ιχθυοκαλλιέργειας, τις υποχρεωτικά κοινοποιήσιμες ασθένειες που απαριθμούνται στον Κώδικα Υγείας Υδρόβιων Ζώων του ΔΓΕ.

(θ) οι ισχύουσες διατάξεις στην τρίτη χώρα για την πρόληψη και την καταπολέμηση μολυσματικών ή μεταδοτικών ζωονόσων και η εφαρμογή των διατάξεων αυτών, περιλαμβανομένων των κανόνων για τις εισαγωγές από τρίτες χώρες.

3. Τα προϊόντα που αναφέρονται στο παράρτημα V πρέπει να προέρχονται από εγκαταστάσεις που περιέχονται σε κοινοτικό κατάλογο, ο οποίος συντάσσεται σύμφωνα με τη διαδικασία που αναφέρεται στο άρθρο 33 παράγραφος 2, βάσει ανακοίνωσης από τις αρμόδιες αρχές της τρίτης χώρας στην Επιτροπή, η οποία δηλώνει ότι η εγκατάσταση πληροί τις κοινοτικές απαιτήσεις και υπόκειται σε επιτήρηση από επίσημη υπηρεσία ελέγχου της τρίτης χώρας.

Οι εγκεκριμένοι κατάλογοι τροποποιούνται ως ακολούθως:

(α) η Επιτροπή ενημερώνει τα κράτη μέλη σχετικά με τις τροποποιήσεις που προτίθεται να πραγματοποιήσει η ενδιαφερόμενη τρίτη χώρα στους καταλόγους εγκαταστάσεων, εντός πέντε εργασίμων ημερών από τη στιγμή που λαμβάνει γνώση των προτεινόμενων τροποποιήσεων.

(β) τα κράτη μέλη οφείλουν εντός επτά εργάσιμων ημερών, από την ημερομηνία που παραλαμβάνουν τις τροποποιήσεις των καταλόγων των εγκαταστάσεων που αναφέρονται στο στοιχείο (α), για να αποστείλουν ενδεχομένως γραπτά σχόλια στην Επιτροπή.

(γ) όταν ένα τουλάχιστον κράτος μέλος υποβάλλει γραπτά σχόλια, η Επιτροπή ενημερώνει τα άλλα κράτη μέλη εντός πέντε εργάσιμων ημερών και περιλαμβάνει το θέμα στην ημερήσια διάταξη της επόμενης συνεδρίασης της Μόνιμης Κτηνιατρικής Επιτροπής, ώστε να ληφθεί απόφαση σύμφωνα με τη διαδικασία που αναφέρεται στο άρθρο 33 παράγραφος 2.

(δ) όταν η Επιτροπή δεν λάβει σχόλια από τα κράτη μέλη εντός της προθεσμίας που αναφέρεται στο στοιχείο (β), θεωρείται ότι οι προτεινόμενες τροποποιήσεις του καταλόγου έχουν γίνει αποδεκτές από τα κράτη μέλη. Η Επιτροπή ενημερώνει τα κράτη μέλη εντός πέντε εργάσιμων ημερών και οι εισαγωγές από τις εν λόγω εγκαταστάσεις επιτρέπονται μετά από πέντε εργάσιμες ημέρες από την ημερομηνία κατά την οποία τα κράτη μέλη λαμβάνουν γνώση αυτής της πληροφορίας.

4. Τα προϊόντα που αναφέρονται στο παράρτημα VI πρέπει να προέρχονται από εγκαταστάσεις εγκεκριμένες και καταχωρημένες από την αρμόδια αρχή των τρίτων χωρών.

5. Οι αποστολές προϊόντων που αναφέρονται στα παραρτήματα V και VI πρέπει, εκτός εάν ορίζεται διαφορετικά σε αυτά τα παραρτήματα, να συνοδεύονται με υγειονομικό πιστοποιητικό που αντιστοιχεί στο υπόδειγμα που περιέχεται στο παράρτημα X, το οποίο βεβαιώνει ότι τα προϊόντα πληρούν τους όρους που αναφέρονται στα παραρτήματα αυτά και προέρχονται από εγκαταστάσεις οι οποίες πληρούν αυτούς τους όρους.

Άρθρο 30 Ισοδυναμία διατάξεων

1. Σύμφωνα με τη διαδικασία που αναφέρεται στο άρθρο 33, παράγραφος 2, μπορεί να ληφθεί απόφαση η οποία να αναγνωρίζει ότι τα υγειονομικά μέτρα που εφαρμόζει μια τρίτη χώρα, ομάδα τρίτων χωρών ή περιοχή μιας τρίτης χώρας όσον αφορά την παραγωγή, παρασκευή, χειρισμό, αποθήκευση και μεταφορά μίας ή περισσότερων κατηγοριών προϊόντων που αναφέρονται στα παραρτήματα V και VI, πληρούν εγγυήσεις ισοδύναμες με αυτές που εφαρμόζονται στην Κοινότητα, εάν η τρίτη χώρα παρέχει αντικειμενική απόδειξη αυτού του γεγονότος.

Η απόφαση καθορίζει τους όρους που διέπουν την εισαγωγή ζωικών υποπροϊόντων από τρίτη χώρα, περιοχή τρίτης χώρας ή ομάδα τρίτων χωρών.

2. Οι όροι που αναφέρονται στην παράγραφο 1 περιλαμβάνουν:

(α) τη μορφή και το περιεχόμενο του υγειονομικού πιστοποιητικού το οποίο πρέπει να συνοδεύει το προϊόν.

(β) ειδικές υγειονομικές απαιτήσεις που εφαρμόζονται στις εισαγωγές στην Κοινότητα.

(γ) εάν χρειασθεί, διαδικασίες σύνταξης και τροποποίησης των καταλόγων των περιφερειών ή εγκατάστεων από τις οποίες επιτρέπονται οι εισαγωγές.

3. Οι λεπτομερείς διατάξεις εφαρμογής του παρόντος άρθρου εκδίδονται σύμφωνα με τη διαδικασία που αναφέρεται στο άρθρο 33, παράγραφος 2.

Άρθρο 31 Κοινοτικές επιθεωρήσεις και διεξοδικοί έλεγχοι

1. Εμπειρογνώμονες της Επιτροπής, συνοδευόμενοι εάν χρειασθεί από εμπειρογνώμονες των κρατών μελών, μπορούν να διενεργούν επιτόπιους ελέγχους με στόχο

(α) να συντάξουν τον κατάλογο τρίτων χωρών ή τμημάτων των τρίτων χωρών και να καθορίσουν τους όρους εισαγωγής.

(β) να ελέγχουν τη συμμόρφωση με:

(i) τους όρους συμπερίληψης τρίτων χωρών σε κοινοτικό κατάλογο,

(ii) τους όρους εισαγωγής,

(iii) τους όρους αναγνώρισης της ισοδυναμίας των μέτρων,

(iv) τα ενδεχόμενα μέτρα επείγουσας ανάγκης που εφαρμόζονται βάσει της κοινοτικής νομοθεσίας.

Οι εμπειρογνώμονες των κρατών μελών που είναι υπεύθυνοι για τη διενέργεια αυτών των ελέγχων ορίζονται από την Επιτροπή.

2. Οι έλεγχοι που αναφέρονται στην παράγραφο 1 διενεργούνται για λογαριασμό της Κοινότητας, η οποία βαρύνεται και με τις πραγματοποιούμενες δαπάνες.

3. Η συχνότητα και η διαδικασία των ελέγχων οι οποίοι αναφέρονται στην παράγραφο 1, μπορεί να καθορίζονται σύμφωνα με τη διαδικασία που αναφέρεται στο άρθρο 33, παράγραφος 2.

4. Εάν από τον έλεγχο που αναφέρεται στην παράγραφο 1 διαπιστωθεί σοβαρή παράβαση των υγειονομικών κανόνων, η Επιτροπή ζητεί αμέσως από την τρίτη χώρα να λάβει τα αναγκαία μέτρα ή αναστέλλει τις αποστολές προϊόντων και ενημερώνει άμεσα τα κράτη μέλη.

ΚΕΦΑΛΑΙΟ IX

ΤΕΛΙΚΕΣ ΔΙΑΤΑΞΕΙΣ

Άρθρο 32 Τροποποιήσεις των παραρτημάτων και μεταβατικά μέτρα

Αφού ζητηθεί η γνώμη της αρμόδιας επιστημονικής επιτροπής για οποιαδήποτε θέματα μπορούν να έχουν αντίκτυπο στην υγεία των ζώων ή τη δημόσια υγεία, τα παραρτήματα μπορούν να τροποποιούνται ή να συμπληρώνονται, καθώς και να θεσπίζονται κατάλληλα μεταβατικά μέτρα, σύμφωνα με τη διαδικασία που αναφέρεται στο άρθρο 33 παράγραφος 2 .

Άρθρο 33 Διαδικασία κανονιστικής επιτροπής

1. Η Επιτροπή επικουρείται από τη Μόνιμη Κτηνιατρική Επιτροπή που έχει συσταθεί βάσει του άρθρου 1 της απόφασης 68/361/ΕΟΚ.

2. Όταν γίνεται παραπομπή στην παρούσα παράγραφο, εφαρμόζεται η διαδικασία της κανονιστικής επιτροπής που αναφέρεται στο άρθρο 5 της απόφασης 1999/468/ΕΚ, σύμφωνα με τις διατάξεις του άρθρου 7 και του άρθρου 8 της εν λόγω απόφασης.

3. Η προθεσμία που προβλέπεται στο άρθρο 5, παράγραφος 6 της απόφασης 1999/468/ΕΚ είναι 15 ημέρες.

Άρθρο 34 Διαβούλευση συμβουλευτικών επιτροπών

Ζητείται η γνώμη των αρμόδιων επιστημονικών επιτροπών για όλα τα θέματα που εμπίπτουν στο πεδίο εφαρμογής του παρόντος κανονισμού, τα οποία θα μπορούσαν να έχουν επίπτωση στη δημόσια υγεία ή στην υγεία των ζώων.

Άρθρο 35 Κοινοποίηση εθνικών διατάξεων

1. Τα κράτη μέλη κοινοποιούν στην Επιτροπή το κείμενο των διατάξεων της εθνικής νομοθεσίας τις οποίες εκδίδουν στον τομέα που καλύπτεται από τον παρόντα κανονισμό.

2. Eιδικότερα, τα κράτη μέλη ενημερώνουν την Επιτροπή σχετικά με τα μέτρα που έχουν λάβει για να εξασφαλίσουν τη συμμόρφωση με τον παρόντα κανονισμό εντός ενός έτους από την έναρξη ισχύος του. Βάσει των πληροφοριών που θα λάβει, η Επιτροπή υποβάλει έκθεση στο Ευρωπαϊκό Κοινοβούλιο και στο Συμβούλιο μαζί με νομοθετικές προτάσεις, εάν χρειασθεί.

Άρθρο 36 Χρηματοδοτικές διατάξεις

Η Επιτροπή συντάσσει έκθεση για τη χρηματοδοτική ενίσχυση που παρέχεται στα κράτη μέλη για την επεξεργασία και τελική διάθεση των ζωικών υποπροϊόντων, με ειδική μνεία στα υλικά των κατηγοριών 1 και 2, η οποία συνοδεύεται από τις κατάλληλες προτάσεις.

Άρθρο 37 Κατάργηση

Η οδηγία 90/667/ΕΟΚ και οι αποφάσεις 95/348/ΕΚ και 1999/534/ΕΚ καταργούνται.

Οι αναφορές στην οδηγία 90/667/ΕΟΚ θεωρείται ότι αποτελούν αναφορές στον παρόντα κανονισμό.

Άρθρο 38 Έναρξη της ισχύος

Ο παρών κανονισμός αρχίζει να ισχύει την εικοστή η